ནང་ཆེན་རྒྱལ་རབས
༡ རྒྱལ་པོ་རྡོ་རྗེ་ཚེ་དབང་གི་མཛད་ཕྲིན་དང་ཨ་ཤག་བརྒྱ་གྲངས་དཔོན་གྱི་ བྱས་རྗེས་ཇི་ལྟར་བཞག་ཚུལ། རབ་བྱུང་བཅུ་གཉིས་པའི་ཤིང་འབྲུག་སྤྱི་ལོ༡༦༢༥ལོར་ཆིང་རྒྱལ་རབས་ནས་བོད་དུ་ཨམ་བན་གཏོང་འགོ་ཚུགས་ཤིང་། དེ་ནི་རྒྱལ་ཁབ་དང་རྒྱལ་ཁབ་བར་གྱི་གཞུང་ཚབ་དོན་གཅོད་ཙམ་ཞིག་ཡིན་ལ།    དོན་དུ་བོད་ཆིང་གཉིས་ཀྱི་བར་མཆོད་ཡོན་གྱི་འབྲེལ་བ་ལས་གཞན་རྒྱལ་ཁབ་ཀྱི་བདག་དབང་རང་རང་སོ་སོར་གནས་ཡོད།   གོར་ཥའི་བཙན་འཛུལ་དམག་དཔུང་མང་ཙམ་སླེབ་ཤིང་།    བོད་དུ་དབང་ཤུགས་ཆེ་ཙམ་བྱུང་བ་དང་བསྟུན་ནས།   བོད་ནང་དུ་བོད་ནང་གི་དཔོན་རིགས་ལྐོག་གསོད་བྱེད་པ་དང་།    མི་སེར་ལ་རྡབ་བསེག་གཏོང་བ་སོགས་ཀྱི་ཟིང་ཆ་བསླང་པ་ལ་བརྟེན་ནས་རིམ་བཞིན།    བོད་དང་མན་ཇུ་གོང་མའི་སྐུ་ཚབ་ཨམ་བན་བར་འགལ་བ་ཇེ་སྡུག་ཏུ་གྱུར་ཏེ།   རབ་བྱུང་བཅུ་གཉིས་པའི་ལྕགས་ཕག་སྤྱི་ལོ༡༩༡༡ལོར་རྒྱ་ནག་གི་ལྕགས་ཕག་ལོའི་གསར་བརྗེ་བྱུང་བ་དང་བསྟུན་ནས་བོད་སྡོད་ཨམ་བན་མན་ཇུ་མི་རིགས་རྣམས་བོད་ནས་མཐར་སྤྲོད་བཏང་ཡོད་ལ།   རྒྱ་ནག་མི་དམངས་ཀྱི་འོས་ལངས་འོག་ནས།    ཆིང་རྒྱལ་རབས་རྩ་གཏོར་བཏང་།   གོ་མན་ཏང་སྲིད་གཞུང་དང་བོད་བར་གྱི་འབྲེལ་བ་ནི།    ཕྱོགས་སོ་སོའི་མངའ་ཁོངས་དང་།    ཕྱི་འབྲེལ།   དམག་དོན་སོགས་ཆ་རྐྱེན་ཡོངས་སུ་ཚང་བའི་ཐ་དད་ཀྱི་ཚུལ་དུ་གནས་ཡོད་ལ།   མདོ་ཁམས་སྟོད་ཀྱི་སྲིད་དོན་གྱི་ལམ་ལུགས་ཡང་གཙོ་བོ་བོད་སྡེ་པ་གཞུང་གི་ལམ་ལུགས་ལྟར་བྱེད་བཞིན་ཡོད། ནང་ཆེན་རྒྱལ་རབས་དྲུག་ཅུ་རེ་གཉིས་པ་ནི་རྡོ་རྗེ་ཚེ་དབང་ཡིན་ཏེ།    དཀོན་མཆོག་རྒྱལ་པོས་ཆུང་མ་ཚང་གསར་ཀརྨ་ངང་དར་གྱི་སྲས་མོ་བསམ་ལུ་བཙུན་མོར་བཞེས་པའི་སྲས་སུ་རབ་བྱུང་བཅུ་གཅིག་པའི་ལྕགས་སྤྲེལ་སྤྱི་ལོ༡༦༨༠ལོར་འཁྲུངས།    རབ་བྱུང་བཅུ་གཉིས་པའི་ས་ལུག་སྤྱི་ལོ༡༧༣༩ལོར་གཡེར་ཆེན་སྒར་ནས་ནང་ཆེན་པའི་རྒྱལ་ས་འཆིལ་སྐེ་ཉག་ལ་གཏན་ཆགས་ཤིང་ཕྱིས་སུ་ནང་ཆེན་སྒར་དུ་གྲགས།  ནང་ཆེན་སྒར་གྱི་རྣམ་རྒྱལ་ཕོ་བྲང་གི་ཆགས་ཚུལ་ནི་འོག་ཁང་དང་ལྕགས་རིའི་རིམ་པ་རྣམས་བཟོ་བཀོད་ལེགས་ཤིང་རྒྱ་ཆེ་བ།    སྐུ་སྲུང་དམག་མིའི་འདུན་ས། བར་གྱི་ཆ་ལ་བང་མཛོད་ཁང་དང་། ལས་སྒྲུབ་ཁང་སོགས་ཡོད་པ།  ཐོག་ཁང་དུ་མགོན་ཁང་དང་།  ཡང་ཐོག་ཏུ་རྒྱལ་རབས་རིམ་བྱོན་གྱིས་བཞེངས་པའི་བཀའ་བསྟན་སོགས་བཞུགས་པའི་དཔེ་མཛོད་ཁང་།  རྟེན་རྙིང་རྩ་ཆེའི་རིགས་བརྗོད་ཀྱིས་མི་ལངས་ཤིང་།   སྣང་གསལ་གྱི་འོད་མདངས་འཕྲོ་བའི་གནྡྷོ་ལ།   དབུ་རྩེར་གསེེར་ཏོག་དང།   རྒྱལ་མཚན།    ལྷབ་ལྷུབ་ཏུ་གཡོ་བའི་དར་སྣ་སོགས་ཚར་དུ་དངར་བ་དང།  མཐའ་འཁོར་དུ་འབངས་ཁྱིམ་དུ་མས་ཁོ་ར་ཁོར་ཡུག་ཏུ་བསྐོར་བ།  བློ་གསལ་གཞོན་ནུ་རྣམས་རང་དབང་རྩེད་འཇོ་བག་གཡེང་དུ་སྐྱོད་པའི་སྐྱེད་མོའི་ཚལ་དང་སྤང་ཐང་།  སློབ་ཁང་བཅས་ཡོད་ཅེས《  འབྲོང་པའི་དེབ་ཐེར》  དུ་བཤད།   གོང་གིི་དཀོན་མཆོག་རྒྱལ་གྱི་སྲས་མཆེད་ཟླ་ཆུང་བ་རྡོ་རྗེ་ཚེ་དབང་རྒྱལ་སྲིད་ཀྱི་ཁྲི་ལ་འཁོད། རབ་བྱུང་བཅུ་གཉིས་པའི་ཆུ་ཡོས་སྤྱི་ལོ༡༧༢༣ལོར་རྒྱལ་དབང་སྐལ་བཟང་རྒྱ་མཚོ་མཇལ།  ལོ་འདིར་གོང་མ་གཡུང་ཊིང་ཁྲིར་འཁོད།   རྒྱལ་བའི་དབང་པོས་འཇའ་ས་ཤེ་བམ་གྱི་རྒྱབ་སྐྱོར་བསྩལ་བ་འདི་ལྟར།     ༈  གསེར་གྱི་རྒྱལ་པོའི་ལུང་གིས་ཆེན་པོ་ཧོར་གྱི་རྒྱལ་ཁམས་ཏཱ་ལའི་བླ་མ་བཛྲ་དྷ་རར་འབོད་པའི་གཏམ།     འཛམ་བུ་དཔག་བསམ་གྱི་ལྗོན་པ་གསེར་གྱི་འབྲས་བུ་ཅན་གྱི་དབུས་མ་འདིའི་སྐྱེ་དགུ་སྤྱི་དང་།     བྱེ་བྲག་རྒྱ་བོད་ཧོར་གསུམ།   ཁྱད་པར་བྱང་ཕྱོགས་ནོར་འཛིན་གྱི་ཁྱོན་ཆོས་བཞིན་སྐྱོང་བའི་རྒྱལ་ཁག་ཆེ་ཆུང་།   མདོ་ཁམས་སྒང་དྲུག་གི་ལྷ་སྡེ་མི་སྡེ།   བསྟན་དགོན་ཞི་དྲག་གི་སྣེ་མོར་མངགས་སླེབས།     གཞི་བྱེས་སྤྱིར་བཏང་དམིགས་གསལ།     དམག་ཇག་གི་འགྲུལ་འགྲིམ།    ཡུལ་སྡེ་བོད་འབྲོག་གི་གཙོ་རྒན་མི་དམངས་སོགས།     མདོར་ན་བྱ་བ་ཞི་དྲག་གི་སྣེ་མོར་མངགས་སླེབས་སྐྱ་སེར་དྲགས་ཞན་མཐའ་དག་ལ་སྤྲིངས་པ།   གཞུང་བསྟན་སྲིད་རིན་པོ་ཆེ་ཡིད་བཞིན་གྱི་ནོར་བུ་དབང་གི་རྒྱལ་པོ་ཕྱོགས་ཐམས་ཅད་ལས་རྣམ་པར་རྒྱལ་བའི་རྒྱལ་མཚན་གྱི་ཏོག་ཏུ་མངོན་པར་མཐོ་བ་འདི་ལ།  བསོད་ནམས་ཆེན་པོའི་དཔལ་གྱིས་གུས་པས་མཆོད་ཅིང་།    སྟོབས་ཀྱི་དཔུང་པས་ཕས་རྒོལ་རྣམ་པར་གནོན་པ་ལ་སྙིང་སྟོབས་མཚུངས་པ་མེད་པ་བསྟན་འཛིན་ཆོས་ཀྱི་རྒྱལ་པོས་དམར(སྨར)ཁམས་སུ་བེ་རི་སོགས་རྣམས་ཚར་གཅོད་པའི་སྐབས་སུ།  ནང་ཆེན་ཨ་ཉོག་གིས་ཁ་ཕྱོགས་མ་ལོག་པའི་གུས་པ་ཆེ་བར་བརྟེན།    སྡེ་བདག་རང་དབང་རང་འདུས་ཀྱི་གཏན་ཚིགས།     ཡབ་སྲས་ཚང་མ་ལ་རིམ་ཅན་དུ་འདུག་ཅིང་།     བར་སྐབས་མི་ངོ་ནང་འཁྲུགས་དང་།   གླེང་གཞི་མང་བར་བརྟེན།  ངོ་གཡོག་ནས་དབུས་སུ་གྲྭ་རྒྱུན་དང་།   དགའ་ལྡན་ཐེག་མཆོག་གླིང་སོགས་ཞྭ་སེར་འཆང་བའི་རིང་ལུགས་དྲི་མ་མེད་པའི་དགོན་མ་ལག་དང་བཅས།   དར་རྒྱས་སུ་འཛིན་སྐྱོང་དགོས་པ་སོགས།   སྡེ་པ་སངས་རྒྱས་རྒྱ་མཚོས་ནང་ཆེན་པ་ཕ་བུར་ཁྱབ་འདོམས་རིམ་པར་མཛད་འདུག་ཀྱང་།  སླད་ཀྱི་ཆར་ཡང་དཀོན་མཆོག་རྒྱལ་པོའི་བུ་རྡོ་རྗེ་ཚེ་དབང་འདི་པས་བསྟན་སྲིད་ལ་རྒྱལ་ཁ་ཕྱོགས་མ་ལོག་ཅིང་།     རྒྱལ་ཁག་གི་ཐུགས་མཐུན་སོགས་གཞུང་བསྟན་གྱི་ཞབས་འདེགས་སུ་འགྱུར་བ་ཚུལ་ལྡན་བྱུང་ཕྱིན།    ནང་ཆེན་ཁུལ་གྱི་ལ་རྒྱ།     ཁྲིམས་ལུགས།    ས་མཚམས་བདག་ཐོབ་སོགས།    ཆུ་ཁྱི་ལོ་ཕན་གྱི་གཏན་ཚིགས་ལ་ད་ལྟ་བར་བསྒྱུར་བཀོད་མ་སོང་བའི་རྒྱུན་བསྙོན་མེད་གནས་བཞིན་པ་ལ་རྒྱབ་གནོན་སྦྱིན་པ་ཡིན་པས།    ཁྱོད་གོང་འཁོད་སུས་ཀྱང་འདི་དོན་སོར་གནས་ལས།    མི་འོས་པའི་ཉེ་རིགས་ལ་བསྙད་པའི་འོས་མིན་གྱི་འཐེན་རྩོད་བསྙད་གཅོར་སོགས་གནོད་འགལ།   བྱུས་མི་བདེར་འགྲོ་བ་མ་བྱེད་པར།     བདེ་བར་རྒྱུད་བཅས་ཡི་གེ་འཛིན་ཆུག    ཚུལ་བཞིན་བྱེད་པ་རྣམས་ལ་ཏིང་ངེ་འཛིན་གྱི་འཇུག་པ་བགྱིད་པ་ཡིན།    གོ་བའི་ཡི་གེ་འཕགས་ཡུལ་དུ་ཤོ་དྷ་ན་སྟེ་ཆུ་ཡོས་ཀྱི་ལོ་ཧོར་ཟླ་བརྒྱད་པའི་ཡར་ཚེས་ལ།   རང་བྱུང་འཕགས་པ་འཇིག་རྟེན་དབང་ཕྱུག་གི་གཞལ་མེད་ཁང་དམར་པོ་རི་ནས་བྲིས།     ཞེས་པའི་ཤེ་བམ་གྱི་རྒྱབ་གནོན་གནང་བ་སོགས་མདོར་ན་བོད་གཞུང་ནས་ཆོས་སྲིད་ལུགས་གཉིས་ཀྱི་བྱ་གཞག་ཡོད་ཚད་ལ་ཐད་ཀར་གཟིགས་རྟོགས་དང་བདག་སྐྱོང་གནང་བཞིན་ཡོད་དོ།   ། དེ་དུས་སྔ་མ་སོག་པོས་བོད་ཀྱི་བདག་པོ་བྱས་པ་དང་།  ཧོར་དང་སོག་པོ་དོན་མཚུངས་ལ།  ཡང་མན་ཇུ  རིགས་ཀྱི་རྒྱལ་པོ་ཤུན་ཙིས  རྒྱ་ནག་དང་སོག་པོའི་ཁ་ཇུ་ར།  དུ་དཀར་སོགས་ཧོར་ཁ།     ཐོར་གོད་གྱིས་མཚོན་སོག་པོའི་ཡུལ་གླིང་ཐམས་ཅད་མངའ་འོག་ཏུ་བཙུད་ནས་དབང་དུ་བསྒྱུར་རྗེས།     གོང་མ་ཁང་ཤིས  རྒྱལ་ས་ལོ་དྲུག་ཅུ་རེ་གཅིག་བཟུང་ནས་འདས།     དེ་ནས།    ཤུན་ཙིའི་སྲས་གཡུང་ཊིང  སྲིད་ཁྲིར་མངའ་གསོལ།     སོག་གུ་ཤྲཱི་བསྟན་འཛིན་ཆོས་རྒྱལ་གྱི་གདུང་རྒྱུད་ཆིན་ཝང་བློ་བཟང་བསྟན་འཛིན་གྱིས་མན་ཇུ་གོང་མར་ངོ་ལོག་པས་མན་ཇུ་དམག་དང་འཁྲུག་ རྩོད་བྱུང་།   མདོ་སྟོད་དམ་ཁམས་སྟོད་དཔོན་མགོ་དོན་དགུའི་ནང་གསེས།    ཚོ་བ་སོ་དགུ་བོད་གཞུང་ནས་གཟིགས་སྐྱོང་གནང་རྒྱུ་དང་།     དེམ་ཆི་ཉེར་ལྔ་གནས་སྐབས་མཚོ་སྔོན་ཕྱོགས་ནས་ལྟ་རྒྱུ་བྱས་ཤིང་།     མཚོ་སྔོན་ཕྱོགས་སུ་ཡོད་པའི་བོད་སྡོད་ཨམ་བན་དང་།     རྒྱ་དཔོན་དག་གནས་སྐབས་ཕྱིར་འཐེན་བྱས། ༢ མན་ཇུ་གོང་མ་གཡུང་ཊིང་གི་སྐབས་སུ་ཆིང་ཧུ་དང་།  བེ་ཧུ།  བེ་ཅང་སོགས་ཀྱི་ ལམ་ལུགས་བྱུང་ཚུལ། གཡུང་ཊིང་ཁྲི་ལོ་གཉིས་ཐོག་ཏུ་ཡུན་ནན་ཐི་ཐུའི་དམག་དང་མི་སྡེ་སྤྱི་ཁྱབ་ཀྱི་དཔོན་པོ་ཧོ་ཏཱ་ ______________________ མན་ཇུའམ་མན་ཇུ་ནི་ཨེ་ཤ་ཡའི་ཤར་མའི་མཚོ་འགྲམ་དུ་གནས་པའི་གྲངས་ཉུང་མི་རིགས་ཤིག་སྟེ། རྒྱ་སྐད་ལ满族 ཟེར། ཤུན་ཙི། 顺治མན་ཇུ་གོང་མའི་རྒྱལ་པོ་ཞིག། ཡི་གེ་གཞན་དུ་ཧྲུན་ཀྲིས་ཞེས་བྲིས་པའང་འདུག བོད་སྐད་དུ་ཐབས་སྐྱོང་རྒྱལ་པོའང་ཟེར། ཁང་ཤིས康照ཏེ་མན་ཇུ་གོང་མའི་རྒྱལ་པོ་ཞིག    བོད་སྐད་དུ་བདེ་སྐྱིད་རྒྱལ་པོའང་ཟེར། གཡུང་ཊིང་ངམ་ཡུང་ཀྲེང་ནི་མན་ཇུ་གོང་མའི་རྒྱལ་ཐོག་ལྔ་པ་ཡིན།  རྒྱ་སྐད་ལ雍正ཟེར། ལོ་ཡན་དམག་ཁྲི་ཕྲག་བཅས་བཏང་ནས། སོག་པོའི་སྡེ་བོད་ཁམས་ཀྱི་སྐྱེ་བོ་གཉོམ་ཆུང་ལ་བསམ་པ་བཟང་བ་ཐམས་ཅད་མངའ་ཞབས་སུ་བསྡུས།      སྙིང་དགྲ་ལ་ཞེ་ངན་པ་རྣམས་ཁྲིམས་ལ་སྦྱོར་གསུངས་པའི་ལུང་བབས་པས།    ཏཱ་ལོ་ཡན་དུ་གྲགས་པ་དང་།    ཟི་ལིང་རྡོ་རྒན་ཨཾ་བན་བཅས་རབ་བྱུང་བཅུ་གཉིས་པའི་ཤིང་འབྲུག་སྤྱི་ལོ་༡༧༢༤ལོར་ཆབ་མདོར་བབ་ནས།    མདོ་ཁམས་སྒང་དྲུག་གི་དགོན་ཚང་སྒེར་བཙན་ཐམས་ཅད་དབང་དུ་བསྡུས།    ནང་ཆེན་རྒྱལ་པོ་རྡོ་རྗེ་ཚེ་དབང་ཤོག་ཅེས་པའི་ཀི་ཀོ་སླེབས་ཀྱང་ཟླ་བ་གསུམ་རིང་མ་སོང་།     དེ་ནས་ཨ་ཤག་རྡོར་མགོན་དྲུང་འཁོར་མང་པོ་བཏང་ནས་ལོ་རྒྱུས་ཀྱི་སྙན་ཞུ་ཕུལ་བས།    རྒྱལ་པོ་ལ་བརྒྱ་དཔོན་གཞན་དང་མི་འདྲ་བའི་གཟིགས་སྐྱོང་ཀྱིས་རྒྱལ་པོར་ཆིན་ཧུ་ཝང་གི  མཚན་གསོལ།  སྔོན་ཆོད་ལྟར་ས་སྡེ་སོ་སོར་གནས་ཆོག་རྒྱུ་དང་།   བཀའ་རྟེན་ཤེ་བམ།  དྭངས་ཤེལ་གྱི་ཏོག་བཅས་གནང་།   དེ་དུས་ཀྱི་མངའ་འོག་ཤོག་ཆེན་བཅོ་བརྒྱད་དང་།   ཤོག་ཕྲན་བཅོ་ལྔར་གྲགས་པའི་དཔོན་པོ་རྣམས་ལ་བེ་ཧུ  དང་།  བེ་ཅང  སོགས་ཀྱི་ཆོ་ལོ་དང་།  ཏོག་དཀར་སེར།  ཁེར་སྒམ།(ཁེལ་གོམ་དང་ཁེལ་གམ་སོགས་ཀྱང་བྲིས་པར་སྣང་།  གང་ལྟར་རྒྱ་སྐད་གོ་གནས་ཀྱི་ཐ་སྙད་གང་རུང་ཞིག་ཡིན་ནམ་སྙམ།)  སོ་སོའིི་འཆང་རྒྱུ་ཁྲིམས་ཡིག་རེ་བསྩལ། དཔྱ་ཁྲལ་སྔར་སོག་པོ་ལ་དགོས་པའི་རྟ་ནོར་ལུག་གསུམ་དང་ ______________________ ཆིན་ཧུ་ཝང། གོ་གནས་ཤིག་གི་མིང་། རྒྱ་སྐད་དུ千户王ཟེར། བེ་ཧུ། གོ་གནས་ཤིག་གི་མིང་།  རྒྱ་སྐད་དུ百户ཟེར། བེ་ཅང་། གོ་གནས་ཤིག་གི་མིང་།  རྒྱ་སྐད་དུ百长ཟེར། མི་གྲངས་བཅས་མཚོ་སྔོན་པོའི་ཁ་ནས་འོང་བའི་སོག་སྡེ། ཆོས་འཁོར།  རྡོ་རག  ཇུ་མུར།  བ་ཡན་སོགས་བུང་བ་སྤྲིན་གྱི་ཚོགས་བཞིན་འཁོར་ཏེ་མགོ་བཏགས་ཤིང་བཀུར།   སོག་རུ་མའང་ (སོག་རུ་མ་ནི་དེང་སང་མགོ་ལོག་ཁུལ་གཅིག་སྒྲིལ་རྫོང་གི་སོག་རུ་མ་ཞེས་པ་དེ་ཡིན་པར་སྣང)སྔར་བཞིན་གནས་དགོས་པའི་རྒྱབ་གནོན་བསྩལ།  དེར་མ་ཟད་དེམ་ཆི(དེམ་ཆུས)ཉེར་ལྔ།  ཨ་ཁྲོ་ཚོ་བདུན།  རྒྱ་སྡེ་ཁག་གསུམ།  ཨ་རིག་བཅས་ཀྱི་སྤྱི་དཔོན་ལ་གང་བསྐོ་ཁྱོད་ཀྱི་དཔོན་པོ་རྣམས་གྲོས་གྱིས་གསུངས་པར། དཔོན་ཆེན་རྣམས་སོ་སོ་ནས་འདུག་མོས་ཆེ་ཡང་།  ཨ་ཤག་རྡོར་མགོན་གྱིས་སྤྱི་རྗེ་ཉི་མའི་གོང་ཁེབས་ཀྱི་ཤེ་བམ་འཇའ་ས་དྲིལ་བསྒྲགས་བྱས་པས་སུས་ཀྱང་བྱ་ཐབས་བྲལ་ཞིང་མངའ་འོག་ཏུ་ཆུད།   བློན་ཆེན་ཨ་ཤག་རྡོར་མགོན་ཉིད་ནང་ཆེན་རྒྱལ་པོའི་གྱད་བློན་གྱི་ནང་ནས་བྱས་རྗེས་ཆེ་ཤོས་ཡིན། སྤྱིར་མི་དབང་རྡོ་རྗེ་ཚེ་དབང་འདི་ཉིད་སྨྲ་བ་ཉུང་ཞིང་གཟི་བརྗིད་ཆེ་བ། ཐུགས་ཟབ་རྒྱ་ཆེ་གཏིང་མི་དཔོག་པར་ལུགས་གཉིས་ལ་མཁྱེན་རྒྱ་ཅན་ཞིག་བཞུགས།  མཛད་རྗེས་ལ་ཆམ་གཤིས་བྲིས་མཁན་བརྒྱ་ནས་བཀའ་འགྱུར་དངུལ་བྲིས་དང་བསྟན་འགྱུར།  མཁས་གྲུབ་བླ་མ་མང་པོའི་གསུངས་སོགས་པོ་ཏི་སྟོང་ཕྲག་ལྷག་ཙམ་བཞེངས།   ཕོ་བྲང་རྣམ་རྒྱལ་མཁར་སྔོན་བཏབ་ནས་ཆོས་སྲིད་ལུགས་གཉིས་ཀྱི་བྱ་གཞག་སྔར་བཞིན་བསྐྱངས། གཅེན་པོ་ཐའི་ཇིའི་གསེར་སྡོང་དང་།  ཙནྡན་གྱི་གུ་རུ་མཚན་བརྒྱད།   རྩ་བའི་བླ་མ་ལྷོ་རིན་པོ་ཆེའི་འཁྲུངས་རབས། གསེར་ཟངས་གནས་བརྟེན་བཅུ་དྲུག   ཚེ་དཔག་སྣང་བརྙན་བརྒྱ་ཕྲག    བདེ་གཤེགས་སོ་ལྔ་སོགས་རྟེན་བཞེངས་མཐའ་ཡས།  གོང་མའི་ཕྲིན་ལས་པ་ཟི་ལིང་ ཨཾ་བན  གྱིས་ཡང་བསྐྱར་དུ་ནང་ཆེན་རྒྱལ་པོ་རྡོ་རྗེ་ཚེ་དབང་ཞེས་བོད་སྐྱོང་མདོ་ཁམས་ཆོལ་ཁའི་རྗེ་བོར་དྲིལ་བསྒྲགས་མཛད་པས་སྟོབས་དཔལ་ཆེས་ཆེར་རྒྱས་ཤིང་།  མདོ་ཁམས་སྟོད་ཀྱི་ཆོས་སྲིད་ལུགས་གཉིས་ཀྱི་བྱ་གཞག་སྔར་དང་མི་འདྲ་བའི་འཕེལ་རྒྱས་ཆེན་པོ་བྱུང་།   ཡིན་ནའང་སྤྱིའི་ཆ་ནས་ནང་ཆེན་རྒྱལ་རབས་རིམ་བྱོན་རྣམས་ལ་སྔ་ཕྱིར་གོང་ནས་བོད་མདོ་སྟོད་ཆོལ་ཁའི་རྗེ་བོར་བསྐོས་ཤིང་འཇའ་ས་ཤེ་བམ་ཐེངས་མང་ཐོབ་ཀྱང་།   རྒྱལ་པོ་རྣམས་ཀྱིས་ཆོས་ཀྱི་བྱ་བ་གཙོ་བོར་མཛད་པ་ལས་སྲིད་ཀྱི་ཕྱོགས་ནས་མདོ་སྟོད་མི་ཡི་ཆོལ་ཁ་གཅིག་གྱུར་གྱིས་དབང་བསྒྱུར་ཐུབ་པའི་རྒྱལ་པོ་འཇོན་ནུས་ཅན་དེ་འདྲ་ནི་མ་བྱུང་བར་སྣང་ངོ་།  །    རབ་བྱུང་བཅུ་གཉིས་པའི་ཤིང་སྟག་སྤྱི་ལོ༡༧༣༤ལོར་དགུང་གྲགས་ལྔ་བཅུ་ང་ལྔ་བཞེས་ནས་གཤེགས་སོ།   ། ༢ རྒྱལ་པོ་དཀོན་མཆོག་དཔལ་འབྱོར་ཚེ་བརྟན་སོགས་ཀྱི་སྐབས་རྒྱལ་སྲིད་བསྐྱངས་ཚུལ། ནང་ཆེན་རྒྱལ་རབས་དྲུག་ཅུ་རེ་གསུམ་པ་དཀོན་མཆོག་དཔལ་འབྱོར་ཚེ་བརྟན་ནི།  ཡབ་རྡོ་རྗེ་ཚེ་དབང་དང་ཡུམ་གདོང་རུ་བཟའ་ཆེ་ཆུང་གཉིས་བསུས་པར་སྲས་གསུམ་བྱུང་བའི་ཆེ་བ་ཡིན་ཞིང་།  རབ་བྱུང་བཅུ་གཉིས་པའི་ས་ཁྱི་སྤྱི་ལོ༡༧༡༨ལོར་འཁྲུངས།     སྲས་ཆེ་བ་དཀོན་མཆོག་དཔལ་འབྱོར་ཚེ་བརྟན་ཞེས་དགུང་ལོ་བཅུ་དྲུག་ནས་ཁྲིམས་སྲིད་འཛིན།  མན་ཇུ་གོང་མས་ཆིན་ཧུ་དཀོན་མཆོག་དཔལ་འབྱོར་ཞེས་པའི་མཚན་དང་།   ཤེལ་འཕྲུ་བཅས་གནང་ཞིང་བཀུར་བཟོ་མཐོ་བར་བསྔགས།  སྒམ་པོ་པ་བཟང་པོ་རྡོ་རྗེ།    འབྲུག་པ་མི་ཕམ་ཕྲིན་ལས་ཤིང་རྟ་རྣམས་སྤྱན་ ______________________ ཨཾ་བན་ནི་མན་ཇུ་གོང་མས་བོད་ལ་མངགས་པའི་སྐུ་ཚབ་ལ་ཟེར། དྲངས་ཤིང་བསྙེན་བཀུར་དཔེ་མེད་མཛད།  ཡུལ་སྡེ་བྱམས་པས་སྐྱོང་བ་སོགས་ལུགས་གཉིས་དགེ་བར་བསྐྱངས།    སྐུ་ཚེའི་སྨད་ལ་རབ་ཏུ་བྱུང་ནས་ཆོས་ལ་གཞོལ་བས་ཡང་དབེན་རྒྱལ་བླ་ཞེས་གྲགས་ཤིང་།   ཡང་དབེན་ཁང་ཞེས་པའི་ཕོ་བྲང་ཞིག་ཀྱང་བཞེངས་ནས་དེ་བཞུགས།   དགུང་གྲངས་བཞི་བཅུ་ཞེ་དྲུག་བཞེས་ནས་རབ་བྱུང་བཅུ་གསུམ་པའི་ཆུ་ལུག་སྤྱི་ལོ༡༧༦༣ལོར་སྐུ་གཤེགས་སོ།   ། ༤ རྒྱལ་པོ་དོན་གྲུབ་ཚེ་བརྟན་གྱི་སྐོར་དང་། གོར་བོད་དམག་འཁྲུག་སྐབས་རྒྱབ་གནོན་ མཐུན་རྐྱེན་ཇི་ལྟར་བསྐྲུན་ཚུལ། ནང་ཆེན་རྒྱལ་རབས་དྲུག་ཅུ་རེ་བཞི་པ་དོན་གྲུབ་ཚེ་བརྟན་ནི་དཀོན་མཆོག་དཔལ་འབྱོར་གྱིས་རག་བཟའ་ཁབ་ཏུ་བསུས་པར་སྲས་གསུམ་བྱུང་བའི་ཆེ་བ་ཡིན། རབ་བྱུང་བཅུ་གསུམ་པའི་ཆུ་སྤྲེལ་སྤྱི་ལོ༡༧༥༢ལོར་སྐུ་འཁྲུངས།  དགུང་གྲངས་བཅུ་གསུམ་ལ་ཟི་ལིང་ཨཾ་བན་མཇལ་དུ་བྱོན།  རྒྱལ་པོ་དོན་གྲུབ་ཚེ་བརྟན་ཞེས་ཏོག་ཁེར་སྒམ་བསྩལ་ཞིང་སྣེ་ལེན་བཟང་པོ་མཛད། རབ་བྱུང་བཅུ་གསུམ་པའི་ལྕགས་ཕག་སྤྱི་ལོ༡༧༩༡ལོར་གོར་ཥའི བཙན་འཛུལ་དམག་གིས་གཉའ་ནང་ནས་རིམ་བཞིན་སྐྱིད་གྲོང་།   དེང་རི།   ས་སྐྱ་སོགས་ལ་བཙན་བཟུང་བྱས་ཏེ་གཞིས་རྩེའི་བཀྲ་ཤིས་ལྷུན་པོ་སོགས་ལ་བཙན་འཛུལ་བྱས།   དུས་དེར་བོད་སྡོད་ཨམ་བན་གྱི་གོང་མ་ཆན་ལུང་ལ་ཞུས་པས།    དམག་དཔོན་ཧྥུ་ཁང་ཨེན་ཞེས་པར་དམག་ཁྲི་གཅིག་སྦྲག་ཏེ་ཟི་ལིང་ནས་བོད་དུ་གོར་ཥའི་བཙན་འཛུལ་དམག་ཕྱིར་ཟློག་བྱེད་པར་མངགས།  ཁམས་ཕྱོགས་ནས་སྐྱོད་སྐབས་ ———————— བལ་ཡུལ་གྱི་མི་རིགས་ཤིག ༡༧༦༩བལ་ཡུལ་ལ་དབང་བསྒྱུར་ཤིང་གོར་ཥའི་རྒྱལ་རབས་བཙུགས། ནང་ཆེན་རྒྱལ་པོས་བསུ་སྐྱེལ་དང་རྒྱབ་གནོན་མཛད་ཅིང་།  ལྷ་ལྡན་དུ་ཐེངས་གཉིས་ལ་ཕེབས་པ་སོགས་གཞུང་སར་ཞབས་ཞུའི་ལས་དོན་རྒྱ་ཆེན་སྒྲུབ།    གོང་ས་མཆོག་ནས་བརྩེ་བའི་གཟིགས་སྐྱོང་དང་།     ཆེ་བསྟོད་གནང་།     སྐུ་མཆེད་བསོད་ནམས་དར་རྒྱས་ཞེས་པ་ཡོད་ཀྱང་།    ནང་མ་མཐུན་པར་ཟུར་དུ་གཞིས་བཟུང་ནས་བཞུགས།   རྒྱལ་པོ་ཉིད་རབ་བྱུང་བཅུ་བཞི་པའི་མེ་ཕག་སྤྱི་ལོ༡༨༢༧ལོར་སྐུ་གཤེགས། ནང་ཆེན་རྒྱལ་རབས་དྲུག་ཅུ་རེ་ལྔ་པ་བསོད་ནམས་ཆོས་འཕེལ་ནི། ཡབ་རྒྱལ་པོ་དོན་གྲུབ་ཚེ་བརྟན་དང་།  ཡུམ་དགེ་རྒྱལ་བེ་རིའི་དཔོན་མོ་གཉིས་ཀྱི་སྲས་སུ་རབ་བྱུང་བཅུ་གསུམ་པའི་ས་བྱ་སྤྱི་ལོ༡༧༨༩ལོར་འཁྲུངས།  ཆུང་དུས་ནས་ཆོས་ལ་ཐུགས་གཞོལ།   དགུང་ལོ་བཅུ་བདུན་དུས་དབུས་སུ་ཕེབས་ནས་རྒྱལ་བ་ལུང་རྟོག་རྒྱ་མཚོ་མཇལ།  འཇའ་ས་ཤེ་བམ་བསྩལ་ཞིང་སྣེ་ལེན་བཟང་པོ་མཛད།  གསེར་ཟང་ཚེ་དཔག་མེད་སྤྱན་རས་གཟིགས་ཐོག་ཚད།    སེམས་དཔའ་རྣམ་གཉིས་མདའ་ཚད་བཞེངས།       རྩ་སྒོ་ཆེན་གཡང་འཁྱིལ་དུ་ཆེད་ཕེབས་གནང་།    ཆོ་ལོ་ཁེལ་སྒམ་ཕུལ།  མདོ་སྟོད་ཆོས་བཞིན་སྐྱོང་བའི་རྒྱལ་པོ་ཞེས་ཆེ་ཐང་དུ་བསྔགས།    བཙུན་མོ་གྲའུ་བུ་ར་ད་བཟའ་བསུས་པས་སྲས་མི་དབང་དཀོན་མཆོག་ལྷ་རྒྱལ།      ཨ་ལྡེའུ་དཔལ་ལྡན་འགྱུར་མེད།   སྲས་མོ་ཚེ་རིང་དཔལ་མཚོ་སོགས་འཁྲུངས།  མངའ་འབངས་དགེ་བཅུའི་ཁྲིམས་ལ་བཀོད།   རྒྱལ་སྲིད་ཀྱི་མཛད་པ་སྔར་བཞིན་རྒྱུན་བསྐྱངས།     དགུང་གྲངས་སོ་བདུན་བཞེས་ནས་གཤེགས།   ར་ད་བཟས་སྲིད་བསྐྱངས་པས་བཀའ་བཙན་ཆེ་བས་སྔར་གྱི་མངའ་འབངས་འགའ་རེ་ས་ཐག་རིང་བའི་རྐྱེན་གྱིས་བདག་བཟུང་མ་ཐུབ་པ་རྣམས་སླར་མངའ་འོག་ཏུ་བསྡུས།      དབུལ་ཕྱུག་སྙོམ་པའི་མཛད་རྗེས་རླབས་ཆེན་བཞག      པད་སྤུངས་མཐོང་གྲོལ་ཆེན་མོ་ཞེས་པའི་ལྷ་ཁང་བཞེངས།   ཆད་པ་བཅད་པའི་རྒྱུ་ནོར་དང་གྱོད་ཞུ་རྟེན་ཚང་མ་རྡོ་ཡོན་དུ་བཏང་བ་སོགས་བསྟན་སྲིད་ལ་མཛད་རྗེས་ཀྱང་མི་དམན་པའི་ཞབས་ཞུ་གནང་ངོ་།   ། ནང་ཆེན་རྒྱལ་རབས་དྲུག་ཅུ་རེ་དྲུག་པ་དཀོན་མཆོག་ལྷ་རྒྱལ་མཆོག་བསོད་ནམས་ཆོས་འཕེལ་དང་གྲའུ་ར་ད་བཟའ་དཔོན་མོ་ལྷ་མོ་དཔལ་འཛོམས་གཉིས་ཀྱི་སྲས་སུ་རབ་བྱུང་བཅུ་བཞི་པའི་ལྕགས་སྟག་སྤྱི་ལོ༡༨༣༠ལོར་འཁྲུངས།  རིས་མེད་ཀྱི་སྐྱེས་ཆེན་གང་མང་བསྟེན་ནས་མདོ་སྔགས་རིག་གནས་ཀུན་ལ་སྦྱང་བརྩོན་གནང།  ལྷག་པར་དུ་གསོ་བ་རིག་པའི་ཐད་ལ་མཁྱེན་རྒྱ་ཆེ་བས། སྨན་ཡིག《  རྒྱལ་རྒན་གཅེས་བཏུས》  ཞེས་པ་ཞིག་ཀྱང་བརྩམས། རྒྱལ་ཁམས་རི་རྒྱ་ཀླུང་རྒྱ་བསྡམས། ཞི་དྲག་གཉིས་ཀྱི་ཐབས་གང་དྲག་གིས་སྤྱི་ཚོགས་བདེ་འཇགས་མཛད།   ཁོང་གི་གཅེན་པོ་འཁྲུལ་ཞིག་མཆོག་སྤྲུལ་དང་།  གཅུང་ཨ་ལྡེའི་སྤྲུལ་པ་ཆོས་རྒྱལ་དོན་གྲུབ་ལྷ་རྒྱལ་བཅས་བྱོན་ཞིང་ཚེས་བཅུ་དགོན་དབུ་ཡི་མཆོད་གནས་སུ་གྱུར།  རྒྱལ་རབས་གོང་མ་རྣམས་ཀྱི་དུས་དབུ་བླ་ཁག་བཞི་ཞེས་པ་བྱུང་བའང་ལྷོ་དཀོན་མཆོག་ཕྲིན་ལས་རྣམ་རྒྱལ། མགར་བསྟན་འཛིན་ཕུན་ཚོགས།  འཁྲུལ་ཞིག་ཕྲིན་ལས་རྒྱ་མཚོ།  བྱམས་མེ་ཀརྨ་བསམ་གཏན་བཅས་ལ་དགོན་སྡེ་རེ་བྱུང་ཞིང་དེ་དག་གི་སྐྱེ་ཕྲེང་རིམས་བྱོན་དབུ་བླར་ཕེབས།    སླར་འདི་ཉིད་ཀྱི་དབུ་བླར་གྲུབ་དབང་ཚོགས་གཉིས་རིན་པོ་ཆེ་བྱོན།   མི་རྗེ་དཀོན་མཆོག་ལྷ་རྒྱལ་འདི་ཉིད་ཀྱི་སྐུ་ཚེའི་སྟོད་ཆར་རྫ་དཀར་མོ་སྙིང་ཐང་དུ་ཆིང་ཇར་གོ་ཆེ་ཏཱ་ལོ་ཡན།  ཙང་ཡན།   ཚོ་ཏཱ་ཡན།  སྲི་ཀོ་ཡན།   བློ་བཟང་ལོ་ཙཱ་བཅས་བབས་ནས།  དེམ་ཆི་ཉེར་ལྔ།   ཨ་ཁྲོ་ཚོ་བདུན།    རྒྱ་སྡེ་ཁག་གསུམ་བཅས་ཚོ་བ་སུམ་ཅུ་སོ་ལྔ་དང།  ནང་ཆེན་ཆིན་ཧུ།  བེ་ཧུ་བཅས་བསྡུས་ནས་ཚོགས་འདུ་ཞིབ་རྒྱས་དང་བཀོད་སྒྲིག་ལེགས་པར་བྱས་སོ།   ། ༥ ཁྱུང་པོ་མི་རིང་མ་དང་། སྦྲ་ཆེན་བརྒྱ་གྲངས་དཔོན།  སྤས་འབྲུག་རྒྱལ་སོགས་ཀྱིས་ཉག་སྟག་གཉིས་ཀྱི་དམག་དཔུང་ཚར་བཅད་ཚུལ། ཁམས་ཕྱོགས་རི་ནང་དཔལ་མགོན་གྱི་བུ་རྒྱུད་མགོན་པོ་རྣམ་རྒྱལ་དང་།  མགོན་པོ་ཚེ་བརྟན་ཕ་བུ་ནས་དཔུང་ཤེད་ཀྱིས་ཉག་རོང་སྡེ་ཁག་དྲུག་དང་།   ཧོར་མ་ཟུ།   བྲག་མགོ    ཁང་གསར།   ཧྲེ་ཧོར།   སྟོང་འཁོར།  བེ་རི་གླིང་ཚང་བཅས་ཀྱི་མི་སྡེ་མང་པོ་རིམ་པས་བཙན་འཕྲོག་དང་།   སྡེ་དགེ   ལྕགས་ལ།    དགེ་བཤེས་རྩ་ཟ།     གྲོ་སྐྱབས་ལི་ཐང་།     འབའ།     མགར་ཐང་སོགས་ལ་དགྲ་རྒྱག་ཚོད་མེད་བྱས་རྐྱེན་ཡུལ་ནས་ཐོན་ཏེ་བོད་གཞུང་ལ་སྐྱབས་ཞུར་འབྱོར།     སླར་ཡང་ཉག་དགྲས།   འབའ།  ལི་ཐང་།  ཆ་ཕྲེང།   རྫ་ཁོག མི་ཉག  རྒྱལ་ཐང་ཁུལ་སོགས་ལའང་བཅོམ་འཕྲོག་མི་ཟད་པ་བྱས་པས།   བོད་གཞུང་གི་མདོ་སྒར་དཔོན་ཁོང་རྩེ་ཇ་དང་།  གདན་ས་གསུམ་གྱི་མང་ཇའི་མཐུན་རྐྱེན་མཛོད་ཇ་སོགས་འཕྲོག་ནས་རྒྱ་བོད་ཚོང་ལམ་བཀག་འགོག་བྱས། སྡེ་དགེ་དགོན་ཆེན་བཟུང་ཞིང་།   སྡེ་དགེའི་གཞིས་འབྲོག་ཁག་ལ་དབང་བསྒྱུར།  ལྷག་པར་སྡེ་དགེ་རྒྱལ་པོའི་ཡུམ་སྲས་དང་།  ཀཿཐོག་དབོན་སྤྲུལ་སོགས་བཙན་འཁྲིད་བྱས་པས།   བོད་གཞུང་ནས་ཉག་རོག་གི་དམག་མཐར་སྐྲོད་བྱེད་མཁན།     དམག་དོན་སྤྱི་ཁྱབ་ཞབས་པད་ཕུ་ལུང་པ་ཚེ་དབང་རྡོ་རྗེ་བསྐོ་བཞག་ཐོག་དབུས་མདའ་དཔོན་ཁྲི་སྨོན་པ་སོགས་དང་དམག་དཔུང་བཅས་ལྷ་ལྡན་ནས་རྡོག་ཐོན་བྱས། བོད་རབ་བྱུང་བཅུ་བཞི་པའི་ཆུ་ཁྱི་སྤྱི་ལོ༡༨༦༢ལོར་སྒེར་བཙན་ཉག་རོང་མགོན་པོ་རྣམ་རྒྱལ་གྱི་ཁམས་ཁུལ་ཡོངས་རྫོགས་དབང་བསྒྱུར་བྱེད་པའི་ཧམ་སེམས་ཀྱིས་མདོ་སྟོད་ནང་ཆེན་དུ་དཔུང་དམག་དྲངས་ནས་རག་ཤུལ་དཔོན་གྱི་མཁར་རྫོང་གཏོར་ཞིང་།  ཀླུང་ཤོད་དགོན་པ་མེར་བསྲེགས་བཏང་ནས་རིམ་བཞིན་ནང་ཆེན་རྒྱལ་སར་སླེབས།    ནང་ཆེན་རྒྱལ་པོ་ལ་བང་ཆེན་བཏང་ནས་མགོ་འདོགས་དགོས་པའི་འཇིགས་བསྐུལ་གྱི་ཕྲིན་ཡིག་བསྐུར།   ནང་ཆེན་རྒྱལ་པོས་བོད་གཞུང་ལ་དཔུང་རོགས་ཞུས་པ་ལྟར།   དེའི་ཕྱིར་ལོ་སྟེ་བོད་རབ་བྱུང་བཅུ་བཞི་པའི་ཆུ་ཕག་སྤྱི་ལོ༡༨༦༣ལོར་བོད་གཞུང་གི་དམག་སྤྱི་ཞབས་པད་ཕུ་ལུང་པ་ཚེ་དབང་རྡོ་རྗེའི་དཔུང་དམག་སླེབས་པ་དང་།     ནང་ཆེན་རྒྱལ་པོའི་གྱད་བློན་འབྲོང་པ་སྦྲ་ཆེན་བརྒྱ་གྲངས་དཔོན་དང་།   བདུད་འདུལ།   སྤས་འབྲུག་རྒྱལ་སོགས་རང་ཡུལ་གྱི་དམག་མང་པོ་དང་ལྷན་དུ་སྡོང་ནས་ཉག་རོང་མགོན་པོའི་སྟེང་དུ་དམག་དྲངས།   རྡོ་རྫོང་དང་།   བྱ་རྒོད་དགྲ་རྫོང་།  ཉག་ཆུ་ཁའི་དགྲ་རྫོང་སོགས་རིམ་པར་བླངས་ཏེ།    རབ་བྱུང་བཅུ་བཞི་པའི་ཤིང་གླང་སྤྱི་ལོ༡༨༦༥ལོའི་ཟླ༧པའི་ནང་ནས་རི་ནང་རྫོང་ལ་མཐའ་སྐོར་གྱིས་ཟླ༨པའི་ཚེས་༡ཉིན་མགོན་པོ་རྣམ་རྒྱལ་ཕ་བུ་གཉིས།    ཚ་རིགས་སུམ་ཅུ་སྐོར་དང་།    བློན་ པོ་དྲག་གྲས་བཞི་བཅུ་སྐོར་བཅས་དུས་གཅིག་ལ་གསོན་བསྲེགས་བྱས་པའི་རྗེས་ལ།  ལྷག་འཕྲོས་འགོ་དམག་ཚང་མས་ལུགས་མཐུན་མགོ་འབུལ་ཞུས་ཏེ་གཡུལ་ལས་རྣམ་པར་རྒྱལ།    ཉག་དགྲས་བཙན་འཕྲོག་བྱ་ཡུལ་ཁམས་ཕྱོགས་ཀྱི་རྒྱལ་ཕྲན་སོ་སོའི་དཔོན་མགོ་ངོ་མ་འགུག་འབོད་བྱས་ཏེ།   ས་སྡེ་དང་།  རྒྱུ་དངོས།   རྟ་ཟོག་བཅོམ་འཕྲོག་བྱས་པ་རྣམས་སོ་སོར་ངོས་འཛིན་བྱེད་དུ་བཅུག་ནས་ཕྱིར་རང་རྒྱུ་རང་ལག་ཏུ་སྤྲད།   དཔོན་རྒན་གཙོ་དྲག་སོགས་བཙན་འཁྲིད་བཙོན་འཇུག་བྱས་པ་རྣམས་ཀྱང་ཕྱིར་སློག་ཐོག  སྔར་གྱི་དཔོན་གནས་ལས་འཁུར་ཇི་ཡོད་རང་འཇགས་གནང་སྟེ་ཁྲལ་འབུལ།  ཁྲིམས་ཁུར་བྱེད་སྒོ་ཅི་མཆིས༧རྒྱལ་མཆོག་ལྔ་པའི་སྐུ་དུས་ཀྱི་དཔྱད་མཚམས་ཇི་ལྟར་སྨོས་མེད་ཐོག་རྣམ་ཀུན་རང་རང་ས་སྲུང་ཡུལ་དམག་བཙུགས་ཏེ།  དུས་སྐབས་བདེ་མིན་སོགས་ལ་གཞུང་ནས་བསྐུལ་བརྡ་ནང་སྩལ་ཀ་ཀོར་མེད་པར་ཞབས་བཅར་ཞུ་རྒྱུ་བཅས་བཀོད་བསྒྲིགས་བྱས།  འབྲོང་པ་སྦྲ་ཆེན་དཔོན་སོགས་ཕྱིར་ནང་ཆེན་སྒར་དུ་འབྱོར་རྗེས་རྒྱལ་པོས་དཔའ་སྟོབས་ཀྱི་རྟིང་མ་བླངས་པའི་བཀའ་ཡི་གྱད་བློན་དག་ལ་གཟེངས་བསྟོད་དང་འཇའ་ས་གནང་། དེ་རྗེས་ཨ་མདོ་སྟག་ཚང་ལྷ་མོས་ནང་ཆེན་གྱི་ཕྱོགས་ལ་དམག་དྲངས་སྐབས། རབ་བྱུང་བཅོ་ལྔ་པའི་ས་འབྲུག་སྤྱི་ལོ༡༨༦༨ལོར་རྒྱལ་ས་ནང་ཆེན་སྒར་དུ།   ནང་ཆེན་གྲྭ་ནང་གི་དམག་བསྡུས།    དམག་དཔོན་དུ།  རྒྱལ་ཚབ་བརྒྱ་གྲངས་དཔོན་བསྐོས་ཤིང་།  དེའི་རུ་གནོན་དཔུང་རོགས་སུ་ཁྱུང་པོ་མི་རིང་མ་དང་།  སྦྲ་ཆེན་བཙན་གྲགས།   སྤས་འབྲུག་རྒྱལ།   ཨ་དྷི་བུ་དཀར་སོགས་རུ་འདྲེན་གྱི་དམག་དཔོན་དུ་བསྐོས་ཏེ་ལས་དམག་མང་པོ་དྲངས་ནས་སྟག་ཚང་ལྷ་མོའི་དམག་དང་འཐབ་འཛིང་བྱས་པས།   དམག་དཔོན་རྒྱལ་ཚབ་བརྒྱ་གྲངས་དཔོན་དང་།  སྦྲ་ཆེན་བཙན་གྲགས།  ཨ་དྷི་བུ་དཀར།  དེ་མིན་དམག་མི་མང་པོ་ཚེ་སྲོག་དགྲ་བོའི་མཚོན་འོག་ཏུ་ཤོར། སླར་ཡང་ཁྱུང་པོ་མི་རིང་མ་ན་རེ། རང་རེའི་དམག་དཔོན་རྒྱལ་ཚབ་བརྒྱ་གྲངས་དཔོན་སྐུ་སྲོག་དགྲ་ལག་ཏུ་ཤོར་བ་མ་ཟད།    ད་དུང་ཕྱིར་ལོག་ན་གོང་ཕ་རྗེ་ནང་ཆེན་རྒྱལ་པོ་ལ་སྙན་ཞུ་ཇི་ལྟར་འབུལ།  ད་འདི་ལྟར་ཝ་རྔ་མ་ཤ་ལེ་བྲོས་པ་བས།  སྟག་འཛོམ་དྲུག་ཉི་ལེ་ཤི་ན་དགའ།  ངེས་ཅག་ཤི་གསོན་གྱི་ཁོ་ཐག་མ་ཆོད་བར་ཝ་བྲོས་རྒྱག་མཁན་ཡོད་ན།  ཕྱི་དགྲ་ལས་ཀྱང་ནང་གནད་ཆེ་བ་ཞིག་མི་འོང་རེ་ཟེར་ནས་གནའ་བོར།     ཧྲག་དམག་ཉུང་ཤས་ཁྲིད་དེ་དཔའ་ཁེར་རྒྱུག་གིས་སྟག་ཚང་ལྷ་མོའི་དམག་ཐོག་ཏུ་ཆས།   དཔུང་རོགས་ལས་དམག་ཐམས་ཅད་མཚོན་འོག་ཏུ་ཤོར།   ཁྱུང་པོ་མི་རིང་མས་སྲོག་བསྡོས་ཀྱིས་འཐབས་པས་དམག་མི་མང་པོ་ཞིག་བསད་རྨས་བཏང་ཞིང་།  མཐར་སྟག་ཚང་ལྷ་མོའི་དམག་དཔོན་བསད་དེ་མགོ་བོ་བཅད་རྗེས་ཁྲག་དམར་ཉིལ་ལེར་སྐྲ་ནས་བཟུང་ཏེ་ཁྱེར།     ལག་གཡས་པ་ཁྲག་གིས་རལ་གྲི་དང་འབྱར།     ལུས་པོར་མཚོན་གྱིས་གཤག་པའི་རྨ་ཤུལ་ཧྲལ་ཧྲུལ་དུ་ཆགས་ནས་འཁྱལ་འཁྱོལ་གྱིས་དམག་སྒར་དུ་ཕྱིར་འབྱོར་མ་ཐག་ཉིན་མང་པོ་བཟའ་བཏུང་མ་རག་པ་དང་ངལ་དུབ་ཀྱིས་ཐང་ཆད་ཆེ་བས།  དྲན་མེད་དུ་བརྒྱལ།    རྒྱལ་བ་ལས་སངས་པ་དང་།     རལ་གྲི་ཁྲག་གིས་ལག་པར་འབྱར་བ་ཆུས་སྦངས་ཏེ་ཕྲལ་དགོས་བྱུང་། ཕྱིར་ནང་ཆེན་རྒྱལ་སར་ལོག་ནས་ཁྱུང་པོ་མི་རིང་མ་དང་།   སྤས་འབྲུག་རྒྱལ་སོགས་ཀྱིས་སྟག་ཚང་ལྷ་མོའི་དམག་དཔོན་བསད་དེ་མགོ་བོ་བཅད་པ་རྒྱལ་པོར་ཕུལ་ནས།     རྟིང་མ་བླངས་ཚུལ་སྙན་གསན་ཞུས།    གཡུལ་འཁྲུགས་སྐབས་སུ་ཐོབ་པའི་སྦྲ་གུར།  རོལ་ཆ།  རྟ་སྒ་ཆས།   སྟག་གཟིགས་ལྤགས་པ་སོགས་ཡོད། གཡུལ་ངོར་ཤི་བའི་དམག་མའི་ཁྱིམ་ཚང་རྣམས་ལ་རྒྱབ་སྐྱོར་གང་ལ་གང་འཚམས་གནང་བ་སོགས་གཟིགས་སྐྱོང་མི་དམན་པ་མཛད།   དཔེར་མཚོན་ཙམ་ཞིག་སྨོས་ན་སྦྲ་ཆེན་བརྒྱ་གྲངས་དཔོན་ལ་བསྩལ་བའི་བཀའ་ཤོག་འདི་ལྟ་སྟེ།   ༈ ལེགས་པའི་ཡོན་ཏན་ཕུན་སུམ་ཚོགས་པས་ས་གསུམ་ཏུ་ཁྱབ་ཅིང་སྐྱེ་དགུ་བདེ་སྐྱིད་ཀྱི་དཔལ་ལ་རོལ་གྱུར་ཅིག      དེའང་མདོ་དབུས་ཁམས་གསུམ་ལས་བར་ཆ་རྔུལ་ཟླ་འབྲི་གསུམ་གྱི་སྒང་རྒྱུད་དུ་གནས་པའི་སྐྱེ་འགྲོ་ཡོངས་ཀྱི་མངའ་བདག་གམ་ནང་ཆེན་ཆོས་ཀྱི་རྒྱལ་པོ་ཞེས་ཡོངས་སུ་གྲགས་པ་དེའི་ནང་བློན་ཆེན་ཁག་བཞིའི་ཡ་གྱལ་འབྲོང་པ་སྦྲ་ཆེན་བེ་ཧུ་བཙན་གྲགས་དང་བདུད་འདུལ་གྲགས་པ་སྤུན་གཉིས་ནི།   ཁོ་བོ་ནང་ཆེན་རྒྱལ་མིང་ལྷ་རྒྱལ་གྱི་བསྟན་སྲིད་ལ་བློ་སེམས་སླད་མེད་དཀར་བ་དང་།  བློ་གྲོས་དང་དཔའ་རྩལ་འགྲན་བྲལ་གྱིས་འདི་ལོར་ཉག་རོང་བུ་ཞར་གྱི་དམག་ཇུས་ལ་གོད་ཆག་ཐུབ་པ་དང་།   ཨ་མདོའི་དམག་ཆེན་དཔུང་འགོག་ཆེད་ནང་ཆེན་རྒྱལ་འབངས་སྤྱིའི་དོན་དུ་སྦྲ་ཆེན་བཙན་གྲགས་ཀྱི་སྐུ་སྲོག་བློས་བཏང་བར་རྒྱལ་འབངས་ཚང་མས(ཡི་གེ་མི་གསལ)  ཞེས་པ་ལྟར་རྒྱལ་པོ་དགོང་གི་དཀྱིལ་འཁོར་གྱིས་ཕྱོགས་ཀྱི་རྒྱལ་འབངས་ཀུ་མུད་བརྒྱ་ཕྲག་རྣམས་ལ་རིས་སུ་མ་ཆད་པར་ཐུགས་བརྩེའི་འཛུམ་ཟེར་ཟབ་མོས་སྐྱོང་བའི་མཛད་པ་བཟང་པོའི་རྟག་ཏུ་བསྐྱངས་སོ།   ། རབ་བྱུང་བཅོ་ལྔ་པའི་ལྕགས་སྟག་སྤྱི་ལོ༡༨༩༠ལོར་ཀརྨ་པ་མཁའ་ཁྱབ་རྡོ་རྗེ་ནང་ཆེན་སྒར་དུ་གདན་དྲངས།  དངོས་པོས་བསྙེན་བཀུར་རྒྱ་ཆེན་ཞུས།  རྒྱལ་པོ་ཉིད་ཀྱིས་མངའ་འབངས་ཡོངས་ལ་དགེ་བཅུའི་ཁྲིམས་བསྡམས།   མུ་རྒོད་གཉའ་ནས་མནན་ཅིང་ཉམས་ཆུང་བྱམས་པས་བསྐྱངས། རྒྱལ་ཁམས་རྒན་མོ་གསེར་ཁུར་ཡང་ཞི་འཇམ་བྱུང་བའི་ལོ་རྒྱུས་བྱུང་ངོ་།  །དགུང་གྲང་དྲུག་ཅུ་རེ་གཅིག་བཞེས་ནས་རབ་བྱུང་བཅོ་ལྔ་པའི་ལྕགས་ཡོས་སྤྱི་ལོ༡༨༩༡ལོར་སྐུ་གཤེགས། གཅུང་རྒྱལ་སྲས་ཨ་ལྡེའུ་དོན་གྲུབ་ལྷ་རྒྱལ་ནི།   རབ་བྱུང་བཅུ་བཞི་པའི་ཆུ་བྱ་སྤྱི་ལོ༡༨༥༢ ______________________ བཀའ་ཤོག་ཡིག་རྙིང་པར་བཤུས་བརྒྱབ་པ་ལས་བཤུས། ལོར་འཁྲུངས། དབུ་ཏོག་ནམ་མཁའི་མདངས་ལྡན།  ཐམ་ག་གཞན་སྣང་ཟིལ་གནོན།   ཁེལ་སྒམ་ མཐོང་བ་དབང་བསྡུད་བཅས་ཕྱག་ཏུ་སོན། ལུགས་གཉིས་ཀྱི་མཛད་བཟང་རྒྱས།   འགའ་ཞིག་གིས་འདི་ཉིད་རྒྱལ་རབས་གཅིག་ཏུ་བགྲངས་བའང་ཡོད། རྗེ་དྲུང་གྲགས་པ་རྒྱ་མཚོ་ནི་རབ་བྱུང་བཅུ་བཞི་པའི་ལྕགས་འབྲུག་སྤྱི་ལོ་༡༨༢༠ལོར་འཁྲུངས། རྗེ་དྲུང་སྤྲུལ་སྐུར་སྔགས་ཤིང་།   རི་བོ་ཆེའི་ཡང་དགོན་དུ་གསེར་ཁྲིར་ཕེབས།     ཕྱིས་ནང་ཆེན་དང་རི་བོ་ཆེའི་བར་ས་ཆའི་ཐད་མ་འཁྱམ་པར་འགལ་རྩོད་བྱུང་ནས་གྱོད་གཞི་ཞུ་གཏུགས་ཆེད་ལྷ་སར་ཕེབས་པས་འབྲི་གུང་དུ་གཤེགས། ༦ རྒྱ་དཔོན་ཀྲང་ལོས་དམག་དང༌།   ཀྲོའུ་ཨར་ཧྥང་།    མཱ་ཕུ་ཧྥང་གི་མཱ་ཇག་དམག་བཅས་ཀྱིས་སྔ་ཕྱིར་བཙན་འཛུལ་བྱས་ཏེ་མི་སེར་རྣམས་ལ་རྡུག་རྡེགས་མནར་གཅོད་ཚད་མེད་བཏང་ཚུལ། རབ་བྱུང་བཅོ་ལྔ་པའི་མེ་སྤྲེལ་སྤྱི་ལོ༡༨༩༦ལོའི་ཡས་མས་སུ་བོད་ཤར་ཕྱོགས་ཀྱི་ས་ཁུལ་ནས་རྒྱ་དཔོན་ཀྲང་ལོས་དམག་དང༌།  ཀྲོའུ་ཨར་ཧྥང་།    དེ་རྗེས་མཱ་ཕུ་ཧྥང马步芳གི་མཱ་ཇག་དམག་བཅས་ཀྱིས་སྔ་ཕྱིར་མི་སེར་རྣམས་རྡུག་རྡེགས་མནར་གཅོད་ཚད་མེད་བཏང་ནས་བཙན་འཛུལ་བྱས།    རྒྱལ་དབང་བཅུ་གསུམ་པ་མཆོག་ཆེན་པོ་ཡང་བཞུགས་བཟོད་མི་བདེ་བ་བྱུང༌།    འཁོན་འཛིན་ཡོད་པའི་གཞུང་ཞབས་ཁག་གཅིག་གིས་མི་ཁོག་འདྲེ་ཞུགས་ཀྱིས་དཀྲུགས་ཤིང་བྱས་ཏེ་རྒྱལ་ཟུར་དེ་མོ་གློ་བུར་གཤེགས་པ་དང༌།  བསྟན་གླིང་བླ་བྲང་ལ་གོད་ཆག་ཚད་མེད་བྱུང་བ་མ་ཟད།  རབ་བྱུང་བཅོ་ལྔ་པའི་ཆུ་བྱི་སྤྱི་ལོ༡༩༡༢ལོར་བླ་བྲང་འདིའི་མགོན་ཁང་ཙམ་མ་གཏོགས་རྩ་མེད་ཤུལ་བརླགས་བཏང༌།  རབ་བྱུང་བཅོ་ལྔ་པའི་ཆུ་ཁྱི་སྤྱི་ལོ༡༩༢༢ལོར་གཞུང་ཞབས་ཁག་གཅིག་གི་བྱེད་བབ་ལ་བརྟེན་ནས།  བཀྲས་ལྷུན་བླ་བྲང་གི་ཆོས་གཞིས་ཞིང་འབྲོག་དམག་ཕོགས་དང་།   ལམ་ཐོག་འཁྲི་སྒྲུབ་སྐོར་བཀའ་འཁྲུན་མ་ཆོད་པས་པཎ་ཆེན་སྟོན་འཁོར་འུ་ཐུག་ནས་ལོ་དེའི་ཟླ༡༡པའི་ཚེས༡༥མཚན་མོར་རྒྱ་ཕྱོགས་སུ་བྲོས་བྱོལ་དུ་ཕེབས་དགོས་བྱུང༌།       རྗེས་སུ་ཕྱིར་ཕེབས་སྐབས་གཞུང་གི་བཀག་འགོག་འོག་སྤྱི་ལོ ༡༩༣༧ལོར་སྐྱེ་རྒུ་མདོར་དགོངས་པ་ཞི་བར་གཤེགས། རབ་བྱུང་བཅུ་དྲུག་པའི་མེ་ཡོས་སྤྱི་ལོ༡༩༢༧བོད་དམག་སྤོ་བོར་དཔུང་འཇུག་གིས་ཆོས་རྒྱལ་གཉའ་ཁྲི་བཙན་པོའི་གདུང་བརྒྱུད། ཀ་གནམ་སྡེ་པས་སྤོ་བོ་ཁུལ་གྱི་མི་དམངས་གནས་བབ་སྐྱོ་དྲགས་པས། དེ་ལོར་ལོ་ཁྲལ་གུ་ཡངས་དགོས་པའི་སྙན་ཞུ་ཕུལ་བར་གཞུང་ལ་གྱེན་ལོག་རྩིས་ཏེ།   རྒྱ་གར་ཨ་སམ་ཕྱོགས་སུ་མཐར་སྐྲོད་བཏང་།     སྤོ་བོ་སྟོད་སྨད་གཉིས་ལ་སྤྱི་ཁྱབ་རྫོང་དཔོན་དང་ས་སྲུང་བཅས་བཞག      རབ་བྱུང་བཅུ་དྲུག་པའི་ལྕགས་ལུག་སྤྱི་ལོ༡༩༣༡ལོར་ནང་ཆེན་ཟུར་མང་བདུད་རྩི་འཐིལ་དང་།     རྣམ་རྒྱལ་རྩེའི་དགོན་པའི་བླ་མ་བཀྲོངས་ནས་སྐུ་གསུང་ཐུགས་རྟེན་ཡོངས་རྫོགས་བོད་དམག་གིས་བཅོམ།     མདའ་དཔོན་ཁྱུང་རམ་པ་སོགས་ཀྱིས་སྣེ་ཁྲིད་པའི་བོད་དམག་གིས་བེ་རི་དང་།    རྫ་ཁོག    དཀར་མཛེས།   རྟའུ།   བྲག་མགོ་སོགས་སུ།    མེར་བསྲེགས་རྒྱུ་འཕྲོག་དང་བཙན་གཡེམ་བརྡུང་བརྡེགས་ཚབ་ཆེན་བྱས།      སྨར་ཁམས་ཁུལ་གྱི་ཡུལ་དམག་སྒེར་ལངས་ལ་དྲག་གནོན་བྱས་ཏེ་འགོ་གཙོ་སྤོམ་མདའ་སྟོབས་རྒྱལ་འབའ་ཕྱོགས་སུ་མཐར་སྐྲོད་བཏང་།  རབ་བྱུང་བཅུ་དྲུག་པའི་ཤིང་བྱ་སྤྱི་ལོ༡༩༤༥ལོར་མདོ་ཁམས་བྱང་ཁུལ་ཧོར་ཚོ་ཁག་སོ་དགུའི་མི་གཡང་དུ་གྲགས་ཤིང།  ཟི་ལིང་རྒྱ་ཡི་གཉེན་པོར་གྲགས་པའི་ཕོ་རྒོད་ག་རྒྱ་འགྲམ་ནག་གནའ་བཞག་གྲོགས་སྒྲིག་གིས་མགོ་སྐོར་བཏང་ནས་བསད།  དེ་ནས་བཟུང་འབྲི་ཆུའི་ནུབ་བརྒྱུད་དུའང་ཟི་ལིང་མཱ་ཇག་གཅིག་མཇུག་གཉིས་འཐུད་ཀྱིས་འཛུལ་ནས་ཡུལ་མི་ཚོར་བརྡུང་བརྡེགས་བཙན་གཡེམ་དང་། རྒྱུ་འཕྲོག་མེར་བསྲེགས་ཚད་ལས་བརྒལ་བར་བྱས། ནང་ཆེན་རྒྱལ་རབས་དྲུག་ཅུ་རེ་བདུན་པ་དབང་གྲགས་ཚེ་རིང་ནི་རྒྱལ་པོ་དོན་གྲུབ་ལྷ་རྒྱལ་དང་།  གུ་བཟའ་དཔོན་མོ་གཉིས་ཀྱི་སྲས་སུ་རབ་བྱུང་བཅོ་ལྔ་པའི་ཤིང་བྱ་སྤྱི་ལོ༡༨༨༥ལོར་འཁྲུངས།  ནང་ཆེན་ཆིན་ཧུ་དབང་གྲགས་ཚེ་རིང་དུ་འབོད།    འདི་པའི་སྐུ་ཚེ་ཧྲིལ་པོར་ཆོས་ལ་ནན་ཏན་དུ་མཛད་པར་གྲགས། རབ་བྱུང་བཅོ་ལྔ་པའི་ལྕགས་ཕག་སྤྱི་ལོ༡༩༡༡ལོར་སུན་ཀྲུང་ཧྲན孙中山གྱིས་སྣེ་ཁྲིད་པའི་གསར་རྗེའི་ལས་འགུལ་ལ་རྒྱལ་ཁ་ཐོབ་ཏེ།   མན་ཆིང་སྒེར་གཅོད་ལམ་ལུགས་མགོ་བརྟིང་བསློགས་ནས་ཆིང་རྒྱལ་རབས་མཇུག་རྫོགས།   ལས་འགུལ་དེར《  ལྕགས་ཕག་ལོའི་གསར་རྗེ》  ཡང་ཟེར།   ལོ་འདིར་བོད་དུ་ཤོག་དངུལ་དང་སྲང་ལྔ་དང་།   སྲང་བདུན་ཞོ་ལྔ།   སྲང་བདུན།   སྲང་ཉི་ཤུ་རྩ་ ལྔ། སྲང་བརྒྱ་ཐམ་པ་ཅན་བཅས་དང་།   ཟངས་ཊམ་བཅུ་སྒོར་སོགས་བཀྲམ། རབ་བྱུང་བཅོ་ལྔ་པའི་ལྕགས་བྱི་སྤྱི་ལོ༡༩༠༠ལོར་ཟི་ལིང་རྒྱ་སྒར་འབྱོར་བ་དང་།  ཟླ་རྒྱུད་དུ་ཨུ་རུ་སུའི་གསང་ཉུལ་བ་སླེབས།   དཔའ་ཤོད་དང་ནང་ཆེན་གཉིས་མ་མཐུན་པས།  དཔའ་ཤོད་པས་ཆབ་མདོའི་ཞིབ་དཔྱོད་སྐུ་ཚབ་མང་ཞལ་ལྕེ་བ་ཕབ་པར།    དྲིལ་བསྒྲགས་པ་ཨ་དྲུང་རྟ་ཤད་དང་རྩེ་དྲུང་ངག་དབང་དཔལ་ལྡན་བཅས་རིམ་པར་འབྱོར་ནས།  ལོ་རྗེས་མར་དབུས་བཞུང་ནས་འབབ་པའི་དྲིལ་བསྒྲགས་བྱས།   དེའི་ཕྱི་ལོར་སྡེ་པ་གཞུང་གི་ཁྲིམས་པ་མཁན་ཆེན་ངག་དབང་འཇམ་དཔལ་དང་རྩིས་དཔོན་རྡོ་རིང་སྲས།   རྩེ་དྲུང་ངག་དབང་དཔལ་ལྡན་གཙོས་དབུས་པ་མང་པོ་བབ།  ཟི་ལིང་ནས་རྒྱ་དཔོན་ཙལ་གོ་ཆེ་ཏ་ད་ཡན།  གཙང་ཡན་དམག་གི་དཔོན་པོ་ཁྲིན་ད་རིང་སོགས་ལྷན་འཛོམས་ཀྱིས་བཀའ་བགྲོས་བགྱིས་ནས་དཔའ་ཤོད་དང་ནང་ཆེན་གཉིས་ཀྱི་གྱོད་འདུམ་བྱས། རབ་བྱུང་བཅོ་ལྔ་པའི་མེ་རྟ༡༩༠༦ལོར་སི་ཁྲོན་དུ་ཡོད་པའི་རྒྱ་དཔོན་ཀྲོ་ཨེར་ཧྥེང་赵尔丰ཁམས་ཀྱི་ཤར་ཕྱོགས་སུ་ཕྱིན་ནས་ལོ་གཉིས་ཀྱི་རིང་ལ་ཁྲིམས་མེད་ལུགས་མེད་ཀྱིས་འབའ་བསྟན་ཉི་དགོན་ནང་གི་བླ་གྲྭ་ལྔ་བརྒྱ་ཙམ་དུས་གཅིག་ལ་འདུ་ཁང་ནང་དུ་མེར་བསྲེགས་བཏང་ནས། རིམ་བཞིན་འབའ་ལི་སྡེ་གསུམ་དང་།  ཕྱག་ཕྲེང་།  སྨར་ཁམས།   བྲག་གཡབ།   ཆབ་མདོ་སོགས་ཁམས་ཀྱི་ས་གནས་ཁག་ཏུ་བཙན་ཤེད་ཀྱིས་བོད་མི་རྣམས་ལ་རྒྱ་མིང་འདོགས་པ་དང་།     རྒྱ་ཡིག་སྦྱོང་དུ་བཅུགས་པ་སོགས་སྡུག་བརྩུབས་ཀྱིས་དབང་བསྒྱུར་མགོ་གནོན་ཤུགས་ཆེན་པོ་བྱས་ཏེ་མནར་གཅོད་བཏང་ཞིང་།   རྒྱ་ཡིག་སྦྱོང་མཁན་དང་རྒྱ་མིང་བེད་སྤྱོད་བྱེད་མཁན་དག་ལས་ཁྲལ་མི་བསྡུ་བ་དང་།   ས་གནས་སོ་སོའི་མགོ་དཔོན་བསད་དེ་རྒྱ་དཔོན་བསྐོས་ནས་མི་རིགས་གཞན་བསྒྱུར་གྱི་ལས་འགུལ་ཡ་ང་བ་སྤེལ་ཞིང་།    ངག་ལ་མི་ཉན་ཞིང་བཀའ་མི་བརྩི་བ་དག་ལ་སྲོག་ཁྲིམས་བཅད་པ་སོགས་བྱས་པས་བོད་མི་ཁྲི་ཚོ་ལྔ་ལྷག་ཙམ་བསད་པར་གྲགས།   ལོ་རྒྱུས་ཐོག་དེ་ལ《  ཡུལ་དཔོན་རྒྱ་བསྒྱུར་གྱི་ལས་འགུལ》  ཞེས་གྲགས། ༧ རྒྱལ་པོ་དབང་གྲགས་ཚེ་རིང་ལྷ་རྒྱལ་གྱི་སྐབས་བོད་གཞུང་དམག་གིས་དྲག་པོའི་དཔུང་འཇུག་བྱས་ཏེ། སྒོམ་སྡེ་ཉམས་སད་ཚོད་དཔག་གིས་དེམ་ཆི་ཉེར་ལྔའི་ས་ཁུལ་ཚུལ་ལེན་ རྩིས་ཀྱིས་རྒྱ་དམག་དང་འཐབ་ཚུལ། རྒྱལ་པོ་དབང་གྲགས་ཚེ་རིང་གི་སྐུ་ཚེའི་སྨད་ལ་ཟི་ལིང་མཱ་ཕུ་ཧྥང马步芳གི་དམག་མི་དང་བོད་གཞུང་དམག་སྒར་རྣམས་ནང་ཆེན་ཟུར་མང་རྣམ་རྒྱལ་རྩེའི་མཆོད་རྒྱུན་སྐོར་ནས་འཁྲུགས་རྩོད་ལངས།  སྐྱེ་རྒུར་རྒྱ་དམག་མང་པོ་སླེབ་ནས་ཕྱོགས་འདི་དག་གི་ཡུལ་སྡེ་དང་དགོན་གནས་མང་པོར་གཏོར་སྐྱོན་བཏང་ཞིང་།  མི་གྲངས་མང་པོ་བསད།   རབ་བྱུང་བཅུ་དྲུག་པའི་ཆུ་སྤྲེལ་སྤྱི་ལོ༡༩༣༢ལོར་བོད་གཞུང་གི་དམག་སྒར་རྣམས་ནང་ཆེན་ནས་དྲག་པོའི་དཔུང་འཇུག་བྱས་ཏེ་སྒོམ་སྡེ་ཉམས་སད་ཚོད་དཔག་གིས་དེམ་ཆི་ཉེར་ལྔའི་ས་ཁུལ་ཚུལ་ལེན་རྩིས་ཀྱིས་རྒྱ་དམག་སྐྱེ་རྒུ་མདོ་བར་བཀག་ཀྱང་།   སླར་ཟི་ལིང་གི་རྒྱ་དམག་མང་པོའི་རུ་གནོན་འབྱོར་བས་བོད་དམག་རྣམས་སྔར་གྱི་ས་གནས་ལ་ཕྱིར་འཐེན་བྱས། ནང་ཆེན་རྒྱལ་པོ་འདི་ཉིད་བཞུགས་ཚུལ་མཁས་པས་གནོད་སྐྱོན་མ་བྱུང་ཞེས་ཐུགས་སྒམ་པའི་ཚད་དུ་སོན། ཟླ༣པའི་ནང་ལྡན་ཁོག་ཁུལ་ཟི་བོད་དམག་འཁྲུག་བྱུང་བ་དེར་ཁ་དང་གྲ་བཞི་དམག་སྒར་དང་།     ཆ་དང་མར་སྒྱོགས་དམག་སྒར།      ཐ་དད་མདའ་དཔོན་མཚོ་སྒོ་བའི་འགོ་དམག་བཅས་ཡོད་ཀྱང་།   རྒྱང་སོ་རྣམས་ནས་གོ་མ་ཆོད་པར་ཆོས་འཁོར་དགོན་དུ་ཟི་རྒྱས་གློ་བུར་ཕྱོགས་གསུམ་ནས་མཚན་འགེབས་བྱས་པས་མེ་སྒྱོགས་དང་རྫས་མདེལ་གལ་ཆེའི་རིགས་དང་།   དག་བྱིངས་ཕྱིར་འཐེན་བྱེད་བཅུགས་ཏེ་འགོ་དམག་ཁ་ཤས་ནས་གདོང་ལེན་དུ་བསྡད་ཀྱང་ས་མ་བསྟན་པར་གྲ་བཞིའི་རུ་དཔོན་གཉིས་པ་ནང་རག་འགྱུར་མེད་ཚེ་བརྟན་དང་།      ཆ་དང་མེ་སྒྱོགས་དམག་སྒར་རུ་དཔོན་བློ་བཟང་ཡོན་ཏན།    དམག་མི་བརྒྱ་སྐོར་བཅས་གསོན་བཟུང་དང་།    གོ་ལག་རྫས་མདེལ་ཕྲན་བུ་བཅས་དགྲ་ཤོར་སྐབས།   མདའ་དཔོན་མཚོ་སྒོ་བས་ཨབ་ཕྲུག་ཁ་ཤས་ཉར་ཏེ་དཔའ་ངར་ཆེན་པོས་འཐབས་འཛིངས་བྱས་པའི་འབྲས་བུར་དམག་སྒར་བྱིངས་དང་།   མེ་སྒྱོགས་སོགས་དགྲ་ལག་ཏུ་མ་ཤོར་ཙམ་བྱུང་། སྐབས་དེའི་དུས་ཟི་རྒྱའི་གདོང་ལེན་དུ་ཆབ་སྤེལ་བ་དང་། ཤན་ཁ་བ་སོགས་མདའ་དཔོན་ཁ་ཤས་ཡུལ་དམག་བཅས་དག་འབོར་གང་ལ་གང་འཚམས་ཡོད་འདུག་ཀྱང་།  ལྡན་ཁོག་ཏུ་རྣམ་ཀུན་དགྲ་ཤུགས་ཆེ་ཤོས་ཀྱི་དམག་སྒར་གསུམ་ལ་ཕམ་ཉེས་བྱུང་བའི་གནས་ཚུལ་དེས་དམག་སྒར་གོང་གསལ་རྣམས་ལའང་དཔའ་འཁུམ་འདར་སྐད་ཀྱི་དྲིལ་བུ་དཀྲོལ་ཏེ།  ཟི་རྒྱའི་དམག་མིས་ས་མཚམས་བརྒལ་ཏེ་མ་ཡོང་པ་སྟབས་ལེགས་མ་གཏོགས།    མདོ་སྟོད་ནང་ཆེན་གྱི་ས་ཆ་ལས་རྒལ་ཏེ་རི་བོ་ཆེ་དང་།  མདོ་ཤོད།  སྟེང་ཆེན་སོགས་ལ་རྒྱབ་ཤིག་རྒྱག་རྒྱུའི་སྟ་གོན་ཚུགས། ཡིན་ནའང་དུས་སྐབས་དེར་བོད་གཞུང་གི་མདོ་སྤྱི་ཐོག་མར་ལྷོང་རྫོང་ལ་བཞུགས་ཏེ།  ཁྱུང་པོ་དཀར་ནག་སེར་གསུམ་དང་།   རོང་པོ།  རྒྱལ་རབས་ཐང་སོགས་ལ་ཡོད་པའི་རྒྱ་དམག་རྣམས་རིམ་བཞིན་ཕྱིར་འདེད་བྱས།   རྒྱ་དམག་གི་ལས་ཁུངས་ལྟེ་བ་ཆབ་མདོར་བྱས་ཏེ་རྒྱ་མིའི་དམག་སྤྱི་ཕིན་ཐུང་ལིང་དང་།  དེ་འོག་རི་བོ་ཆེ།  ལྕགས་ཟམ་ཁ།   ནང་ཆེན་སྒར།  བྲག་གཡབ།  ཆབ་མདོ།   སྡེ་དགེ   འཇོ་མདའ་བཅས་ལ་རྒྱ་དམག་ཁག་བསྡད་ཡོད། ཡང་རང་བྱུང་བཅུ་དྲུག་པའི་ལྕགས་ལུག་སྤྱི་ལོ༡༩༣༡ལོར་གཙང་མདའ་ཁྱུང་རམ་པ་དང་།  བདེ་སྨོན་པ་བཅས་ཏྲེ་ཧོར་བྲག་མགོ་ཁུལ་དང་།  ཉག་རོང་ཁུལ་དུ་དབུས་མདའ་ཤེལ་གླིང་སྲས་དང་།  ཁེ་སྨད་སྲས་བཅས་ཀྱི་འགོ་དམག་རྒྱ་དང་ཐུག་འཕྲད་རྒྱབ་བཤིག་རྒྱབ་དགོས་བྱུང་བ་དང་།   དར་རྒྱས་དགོན་པ་རྩ་གཏོར་བཏང་སྟེ་དགེ་འདུན་ཚང་མ་ཁ་འཐོར་ནས་འབྲི་ཆུའི་ནུབ་རྒྱུད་ཁྲ་བོ་མདོར།   དར་དགོན་དམག་སྒར་ཆགས་སྐབས་མདོ་སྤྱི་བཀའ་བློན་ང་ཕོད་བཅས་ཀྱིས་འཕྲལ་སེེལ་རྒྱ་བོད་བར་གྲོས་ཆོད་བྱས་པ་དང་།   དུས་མཚུངས་ལྟ་བུར་ཟི་ལིང་རྨ་ཕུ་ཝང་གིས་དམག་མི་དང་།     བོད་དམག་ཕོན་ཆེན་འབྱོར་བཞིན་པའི་སྦིར་སྒྲས་རྒྱ་ཕྱོགས་ནས་ཞི་ཆིང་འཕྲོས་སྣེ་བླང་པས་རྩེ་སྐེའི་མཆོག་གླིང་དང་རི་ཆེའི་ཕྱག་ཟུར་ཚེ་གྲགས་གཉིས་བརྒྱུད་བཀའ་མོལ་སྣེ་འཕྲོད་པར་བརྟེན་རབ་བྱུང་བཅུ་དྲུག་པའི་ཆུ་བྱ༡༩༣༣ཟླ༢པའི་ཚེས༩ཤར་ལ་མདོ་སྨད་ཞི་དྲག་སྤྱི་འདོམ་གསར་པ་བཀའ་ཚབ་བཀྲས་མཐོང་པ་འགྱུར་མེད་རྒྱ་མཚོར་བསྐོ་བཞག་གནང་།   ཟླ༢པའི་ཟླ་དཀྱིལ་རི་བོ་ཆེ་ནས་ཐོན།  ངོམ་ཆུ་ཟིན་མདའ་གྲུ་ཁ་རྒྱུད་ཆིངས་དོན་སྐུ་ཚབ་ཟུར་ཁང་ཟུར་པ་དང་།   རྩེ་དྲུང་ལས་ཚན་རྡོ་རྗེ་གཡུལ་རྒྱལ་བཅས་ནང་ཆེན་སྒར་དུ་རྩེ་སྐེ་མཆོག་གླིང་མཇལ་ཞིང་།    དེ་ནས་ཞི་ཆིངས་གནང་ཡུལ་སྤྲེལ་ཚ་དགོན་དུ་ཕེབས་སྐབས།    ཟི་རྒྱའི་ཞི་དྲག་དཔོན་རིགས་དང་རྟ་དམག ༣༠སྐོར་ནང་ཆེན་ཁུལ་གྱི་བླ་གྲྭ་དཔོན་རིགས་འགའ་ཤས་བཅས་ཚྭ་ཁང་གཅིག་གི་སར་ཕེབས་བསུར་བཅར། ཟི་ལིང་དམག་དཔོན་རྨ་ཤོན་ཅི།  རྨ་ཤོན་ཧྲི་ཁྲི།  སླེས་ཚ་རྨུ་བཅས་ཕན་ཚུན་མཇལ་འཕྲད་གནང་།    ཟི་རྒྱས་གསོལ་ཚིག་ཕུལ།     ཟླ༤པའི་ཚེས༡༦ཉིན་རྒྱ་བོད་སྐད་བསྒྱུར་ཆིངས་ཡིག་སྒྲོགས་སྦྱང་བྱས་རྗེས།   བོད་ཕྱོགས་ནས་ཀྱང་སྤྱིའི་ལས་ཐམ་སྐུ་ཚབ་དམག་དཔོན་རྨ་ཤོན་ཅི་ནས་ཕབ་རྒྱག་བྱས་རྗེས་ལྷན་ཚོགས་ཁང་གི་མདོར་ཞྭ་སྒབ་པས་དཔར་རྒྱབ།   ཅེས་གསལ་བ་ལྟར་དུས་སྐབས་དེར་ཁམས་ཕྱོགས་སུ་རྒྱ་དམག་མང་པོ་འབྱོར་ཞིང་རྒྱ་བོད་བར་འགལ་བརྩོད་དང་།  འཁྲུགས་ཟིང་གི་འགོ་རྩོམ་བཞིན་ཡོད། ______________________ ཞྭ་སྒབ་པ་དབང་ཕྱུག་བདེ་ལྡན་གྱིས་བརྩམས་པའི《 བོད་ཀྱི་སྲིད་དོན་རྒྱལ་རབས》  སུ་གསལ། སྤྱིར་ནང་ཆེན་རྒྱལ་པོ་འདི་ཉིད་ལ་རྗེ་བོར་འོས་པའི་མཚན་ཉིད་བདུན་དང་ལྡན་པ་སྟེ།    ཐུགས་སྒམ་པ།    བཀའ་བཙན་པ།    ཁོག་ཡངས་པ།    ཟུང་ཐུབ་པ།    ཞེ་བཅད་ཆེ་བ།    ཐུགས་ སྟོབས་ལྡན་པ། གཞན་ལ་བརྩེ་བའོ། །ཆོས་སྲིད་ལུགས་གཉིས་ཀྱི་བྱ་གཞག་སྔར་བཞིན་བསྐྱངས་ནས་མཐར་རབ་བྱུང་བཅུ་དྲུག་པའི་ལྕགས་སྟག་སྤྱི་ལོ༡༩༥༠ལོར་དགུང་གྲངས་དྲུག་ཅུ་རེ་དགུ་བཞེས་ནས་གཤེགས། སྐུ་མཆེད་གྲུབ་དབང་ཚོགས་གཉིས་ཀྱིས་མཁས་གྲུབ་བཟང་པོའི་རྣམ་ཐར་འཛིན་བཞིན་ཚེས་བཅུ་དགོན་དུ་གཙུག་ལག་གསར་སྐྲུན་མཛད། ས་སྤྲེལ་ལོར་རྐྱེན་དབང་གིས་གཤེགས། ༣ རྒྱལ་པོ་བཀྲ་ཤིས་ཚེ་དབང་སྟོབས་རྒྱལ་མཆོག་གི་སྐུ་དུས་སུ་དར་རྒུད་ཇི་ལྟར་བྱུང་ཚུལ། ནང་ཆེན་རྒྱལ་རབས་དྲུག་ཅུ་རེ་བརྒྱད་པ་རྒྱལ་པོ་བཀྲ་ཤིས་ཚེ་དབང་སྟོབས་རྒྱལ(ཡིག་ཆ་འགའ་རེར་བཀྲ་ཤིས་ཚེ་དབང་རྡོ་རྗེ་ཞེས་འབྱུང་བ་ནི་ནོར་བ་ཡིན)མཆོག་ནི་ཡབ་རྒྱལ་པོ་དབང་གྲགས་ཚེ་རིང་དང་། ཡུམ་རག་ཟླ་གཟའ་བདེ་ཆེན་དཔལ་སྒྲོན་གཉིས་ཀྱི་སྲས་སུ་བོད་རབ་བྱུང་བཅོ་ལྔ་པའི་ལྕགས་ཕག་སྤྱི་ལོ༡༩༡༡ ལོར་ཕོ་བྲང་མཁར་སྔོན་པོར་སྐུ་འཁྲུངས།  ཆུང་ངུའི་དུས་ནས་ལུགས་གཉིས་ཀྱི་མཁྱེན་སྤྱོད་མཁའ་ལྟར་ཡངས་ཤིང་།  ཡབ་མེས་ཀྱི་སྲིད་ཁྲིར་འཁོད་རྗེས་རྒྱལ་སྲིད་སྔར་བཞིན་བསྐྱངས།  ཤེས་བྱའི་གནས་ལ་མཁྱེན་པ་རྒྱས།  མཆེད་ཚངས་དབྱངས་མཆོག་སྤྲུལ་དང།  ལྷོ་ཆགས་མེད།    ལྕམ་སྲིང་རྣམ་སྲས་འཇམ་དབྱངས(ཕྱིས་འཇམ་དབྱངས་དཔོན་མོར་གྲགས)དབང་མོ་རྣམས་འཁྲུངས།  རྒྱལ་པོ་ཉིད་ཀྱིས་ཆུང་ངུ་དུས་ནས་འཇམ་དབྱངས་བསྙེན་པ་དུང་ཕྱུར་གསུམ་འགྲུབ།    དེ་ཉིད་ཀྱི་བཙུན་མོར་སྡེ་དགེ་རྒྱལ་པོ་རྡོ་རྗེ་སེང་གེའི་སྲས་མོ་གཡུ་སྒྲོན་ཁབ་ཏུ་བཞེས།   རྒྱལ་ཡུམ་འདི་ཉིད་རིག་གནས་ལ་སྦྱང་པ་ཆེ་ཞིང་སྒྲོལ་མ་ཉེར་གཅིག་གི་རྟེན་བརྟེན་པ་བཞེངས།   ནང་སྡེ་དང་ཕྱི་སྡེ་ཉེར་ལྔའི་དཔོན་ཁག་རྣམས་འཚོགས་འདུ་སྐབས་ནང་ཆེན་སྒར་ལ་འཚོགས་དགོས་ཀྱང་།   རབ་བྱུང་བཅུ་དྲུག་པའི་ས་འབྲུག་སྤྱི་ལོ༡༩༢༨ལོ་ཡས་མས་ནས་བཟུང་དབང་བསྒྱུར་བའི་གཞུང་ལས་གཙོ་བོ་སྐྱེ་རྒུ་མདོར་ཡོད་པས་དེར་འཚོགས་འདུར་འགྲོ་དགོས་པ་དང་།   ཞོར་དུ་ཟི་ལིང་དང་།   ལན་གྲུ།   པེ་ཅིན་སོགས་ལ་ཕེབས། རང་བྱུང་དྲུག་པའི་ས་གླང་སྤྱི་ལོ༡༩༤༩ལོའི་ཟླ༡༠པར་རྒྱ་དམག་གུང་བྲན་་གྱིས་རྒྱ་ནག་ཡོངས་རྫོགས་བླངས་ཤིང་ཀྲུང་ཧྭ་མི་དམངས་རྒྱལ་ཁབ་དངོས་སུ་བཙུགས།  པེ་ཅིང་དང་།  མཚོ་སྔོན་ཁུལ་ཟི་ལིང་ནས་ཡོངས་གྲགས་རླུང་འཕྲིན་ཐོག་ནས་བོད་ཀྱི་ས་ཁུལ་བཅིངས་འགྲོལ་གཏོང་རྒྱུ་ཡིན་ཚུལ་སོགས་ཁྱབ་བསྒྲགས་བྱས།   བོད་གཞུང་སོགས་བོད་ཡུལ་སྟོད་སྨད་བར་གསུམ་ནས་ངོ་རྒོལ་བྱས་ཤིང་བོད་ཀྱི་ས་ཁུལ་སོ་སོ་ནས་རྒྱ་རིགས་རྣམས་ཕྱིར་འབུད་བཏང་། རབ་བྱུང་བཅུ་དྲུག་པའི་ལྕགས་སྟག་སྤྱི་ལོ༡༩༥༠ལོར་རྒྱལ་དབང་བཅུ་བཞི་པ་ཆེན་པོ་བསྟན་འཛིན་རྒྱ་མཚོས་སྲིད་འགན་བཞེས།  མོའོ་ཡིས་དམག་སྡེ་བརྒྱད་པ་བོད་བསྐྱོད་ལས་འགན་འཁུར་རྒྱུ་གཏན་ཁེལ་བྱས་པ་ཡེ་ཀྲང་ཅུན་གཉིས་པས་སྙན་སེང་ཞུས།    ཟླ༥པའི་ཚེས༡༧ཉིན་བོད་ཕྱོགས་དང་ཞི་གྲོས་བྱ་རྒྱུའི་གྲོས་དོན་ཁག་ལྷོ་ནུབ་ཅུད་དང་ནུབ་བྱང་ཅུད་ནས་འཆར་ཟིན་འགོད་དགོས་ཞེས་ཀྲུང་དབྱངས་ནས་སྦྲག་ཏར་འབྱོར།    དམག་སྡེ་བརྒྱད་པའི་ལྷོ་ལམ་སྣེ་ཁྲིད་ཀྱི་སྔོན་འགྲོའི་དཔུང་དམག་ཤིས་ཁམས་ཞིང་ཆེན་གྱི་ཐན་ཆའི西康省天全 ནས་ཐོན་ཏེ་འབའ་ཐང་དུ་འབྱོར།    མཚོ་སྔོན་གྱི་རྟ་དམག་རུ་ཁག་གི་དཔུང་དམག་དྲུག་བརྒྱ་ལྷག་ཙམ་ཟི་ལིང་ནས་ཐོན་ཏེ་ཟླ༧པའི་ཚེས༢༤ཉིན་སྐྱེ་རྒུ་མདོར་འབྱོར་ཞིང་།   ནང་ཆེན་རྒྱལ་པོ་བཀྲ་ཤིས་ཚེ་དབང་སྟོབས་རྒྱལ་མཆོག་དགུང་གྲངས་སུམ་ཅུ་སོ་དགུ་བཞེས་དུས་རྒྱ་བོད་མཐུན་ཆིང་ཐུན་མོང་མཉམ་འབྲེལ་གྲོས་བཞི་ཐོག   འཕྲལ་ཡུལ་གྱི་བྱུས་བདེ་ལ་དམིགས་ནས་སྐྱེ་རྒུ་མདོར་ཕེབས། ༩ ནང་ཆེན་རྒྱལ་པོར་སྐྱེ་རྒུ་མདོ་ནས།    མི་དམངས་ཚོགས་ཆེན་གྱི་ཚོགས་གཙོ་དང་།  རང་སྐྱོང་ཁུལ་གྱི་ཁུལ་གཙོར་འདེམས་བསྐོ་གསལ་བསྒྲགས་བྱས་ཤིང་།  ཡུལ་ཤུལ་བོད་རིགས་རང་སྐྱོང་ཁུལ་འགོ་ཚུགས་ཚུལ། རབ་བྱུང་བཅུ་དྲུག་པའི་ལྕགས་ཡོས་སྤྱི་ལོ༡༩༥༡ལོར་ནང་ཆེན་རྒྱལ་པོར་སྐྱེ་རྒུ་མདོ་ནས།  མི་དམངས་ཚོགས་ཆེན་གྱི་ཚོགས་གཙོ་དང་།    རང་སྐྱོང་ཁུལ་གྱི་ཁུལ་གཙོར་འདེམས་བསྐོ་གསལ་བསྒྲགས་བྱས།   ཡུལ་ཤུལ་བོད་རིགས་རང་སྐྱོང་ཁུལ་དབུ་བརྙེས།   རབ་བྱུང་བཅུ་དྲུག་པའི་ས་ཁྱི་སྤྱི་ལོ༡༩༥༨ལོའི་ཡས་མས་སུ་མོའོ་ཡིས་མགོ་ཁྲིད་དེ་བོད་ལ་བཙན་འཛུལ་གྱིས་དབང་བསྒྱུར་གཉའ་གནོན་ཚད་མེད་བྱས་པའི་སྐབས་དེར།   བོད་ཀྱི་སྐུ་དྲག་དང་།    མི་ཆེན།  དཔོན་པོ་ཆེ་ཁག་རྣམས་རྒྱ་དམག་གི་དྲག་པོའི་བཙན་འཛུལ་ལ་སྟོབས་ཤུགས་ཆིག་སྒྲིལ་དང་ནུས་པ་མཉམ་འདོན་གྱིས་ངོ་རྒོལ་གདོང་ལེན་བྱེད་མཁན་མེད་པར་མདོ་དབུས་ཁམས་གསུམ་གྱི་དཔོན་མགོ་སོ་སོ་རང་ས་རང་ཡུལ་དང་།  རང་གི་འབངས་མིའི་སྐྱིད་སྡུག་ལེགས་ཉེས་ལ་མི་ལྟ་བར་རང་མགོ་གང་ཐོན་དང་།  ལམ་ཁ་གང་རྙེད་ཀྱིས་གཞན་དུ་བྲོས་བྱོལ་བྱེད་པར་བྲེལ་ནའང་།  ཁོང་ནི་དེ་ལས་ལྡོག་ཏེ་རང་ཉིད་ཀྱི་བདེ་སྡུག་ཁོ་ན་བསམ་ནས་བྲོས་པའི་ལམ་ཁར་མ་ཞུགས་པར་དུས་རབས་ཀྱི་འགྱུར་འགྲོས་ཇི་ལྟར་བྱུང་ཡང་རང་ས་རང་ཡུལ་མི་དོར་བ་དང་།  སྐྱིད་སྡུག་ལེགས་ཉེས་ཇི་ལྟར་བྱུང་ཡང་རང་གི་འཁོར་འབངས་ལ་གཟིགས་རྟོགས་བྱེད་པའི་བརྩེ་སེམས་མ་དོར་བར་བཞུགས། རབ་བྱུང་བཅོ་ལྔ་པའི་ལྕགས་གླང་སྤྱི་ལོ༡༩༦༡ལོར་མ་ཉེས་ཁ་གཡོགས་ཀྱིས་བཙོན་འཇུག་དང་།   རྡུང་རྡེག་དྲག་གནོན་འོག་སྐུ་གཤེགས།    མཆེད་ཆོས་གྲགས་རྒྱ་མཚོ་དང་དཀོན་མཆོག་ཐུབ་བསྟན་བཀྲ་ཤིས་ལྕམ་སྲིང་རྣམ་སྲས་དབང་མོ་གསུམ་བྱོན་པ་ལས།  ཆོས་གྲགས་རྒྱ་མཚོ་ནི་ཚངས་དབྱངས་རྒྱ་མཚོའི་སྤྲུལ་སྐུར་བསྔགས་ཤིང་།  ཚོགས་གཉིས་པདྨ་དྲི་མེད་དང་།  ཨ་ལྡེའུ་ཆོས་ཀྱི་རྒྱ་མཚོ་སོགས་ལས་རིག་གནས་ཀུན་ལ་སྦྱང་བརྩོན་མཛད།  སྙན་ངག་དང་སྒྲ་མདོ་སོགས་ལ་མཁས།   ཀེས་ཐེག་ ཆེན་བྱང་ཆུབ་ཆོས་གླིང་དུ་བཞུགས།   ནང་ཆེན་རྫོང་སྲིད་གྲོས་སུ་ཕྱག་ལས་གནང།   དགུང་གྲངས་རེ་བརྒྱད་ལ་གཤེགས། གཅུང་དཀོན་མཆོག་ཐུབ་བསྟན་བཀྲ་ཤིས་ནི།  རབ་བྱུང་བཅོ་ལྔ་པའི་ཆུ་གླང་སྤྱི་ལོ༡༩༡༣ལོར་འཁྲུངས།   ལྷོ་ཆགས་མེད་ཀྱི་སྤྲུལ་སྐུར་ངོས་འཛིན་གནང་།   མི་གཡེལ་དགོན་དུ་བཞུགས།   དགུང་གྲངས་ཞེ་ལྔ་ལ་གཤེགས།   ལྕམ་སྲིང་རྣམ་སྲས་དབང་མོ་ནི་རབ་བྱུང་བཅོ་ལྔ་པའི་མེ་འབྲུག་སྤྱི་ལོ༡༩༡༦ལོར་འཁྲུངས།   སྡེ་དགེ་རྒྱལ་པོ་འཇིག་མེད་ཚེ་དབང་བདུད་འདུལ་གྱི་བཙུན་མོར་ཕེབས།  སྲས་ཨོ་རྒྱན་རིག་འཛིན་གྱིས་ནང་ཆེན་གྱི་སྐུ་ཚབ་སྤས་ཨོ་རྒྱན་ཉི་མ་དཔུང་རོགས་དང་བཅས་ཕེབས་ནས་སྡེ་དགེ་དང་བྱ་རྒོད་སྟོབས་ལྡན་གྱི་བར་འཁྲུག་རྩོད་བྱུང་བ་འདུམ་འགྲིག་མཛད། རྒྱལ་སྲས་ཕྲིན་ལས་ཀུན་ཁྱབ་ནི་ཡབ་རྒྱལ་པོ་བཀྲ་ཤིས་ཚེ་དབང་སྟོབས་རྒྱལ་དང་།   ཡུམ་སྡེ་དགེའི་སྲས་མོ་གཡུ་སྒྲོན་གཉིས་ཀྱི་སྲས་སུ་རབ་བྱུང་བཅུ་དྲུག་པའི་ས་སྟག་སྤྱི་ལོ༡༩༣༨ལོར་འཁྲུངས།   ངོར་མཁན་ཆེན་ངག་དབང་ཡོན་ཏན་རྒྱ་མཚོ་དང་།   འཇིག་བྲལ་ནམ་མཁའི་རྡོ་རྗེ།      ཚང་གསར་འཇམ་དབྱངས་བློ་གྲོས་རིན་ཆེན།   རྫོང་གསར་མཁྱེན་བརྩེ་སོགས་དམ་པའི་སྐྱེས་ཆེན་དུ་མའི་ཞབས་ལ་གཏུགས།   རིག་པའི་གནས་ཀུན་ལ་སྦྱང་པ་ཕུལ་དུ་བྱུང་།  དགུང་གྲངས་བཅོ་བརྒྱད་ཐོག་ཡུམ་དང་མཉམ་དུ་ལྷ་སར་ཕེབས།    བསྟན་འགྲོའི་དོན་དུ་ལྷ་སའི་ཇོ་ཁང་ནང་གུ་རུ་མཚན་བརྒྱད་གསར་བཞེངས་གནང་།    རིག་གསར་གྱི་དུས་རླུང་ནག་པོའི་ཁྲོད་བཟོད་མེད་ཀྱི་བཀའ་སྡུག་མང་པོ་མྱང་།  ཕྱིས་ཁོང་ཉིད་རིག་པའི་གནས་ཀུན་ལ་མཁས་ཤིང་།    རྒྱ་བོད་ཀྱི་སྐད་ཡིག་ལའང་ བྱང་ཆུབ་པས།  ཡུལ་ཤུལ་ཁུལ་སྲིད་གྲོས་སླར་གསོ་བྱུང་རྗེས།     སྲིད་གྲོས་ཀྱི་རྒྱུན་ཨུ་དང་།  ཀྲུའུ་ཞི་གཞོན་པ།  དྲུང་ཆེ།  ཁུལ་ལོ་རྒྱུས་རྩོམ་སྒྲིག་གཞུང་ལས་ཁང་གི་དབུ་ཁྲིད།   ཞིང་ཆེན་དང་ཁུལ་རིམ་པའི་ནང་བསྟན་མཐུན་ཚོགས་ཀྱི་འཐུས་མི།  མཚོ་སྔོན་ཞིང་ཆེན་སྲིད་གྲོས་ཀྱི་ཚོགས་མི།  ཞིང་ཆེན་སྲིད་གྲོས་ཀྱི་དྲུང་ཡིག་གཞོན་པ་བཅས་ཀྱི་འགན་བཞེས་ཤིང་།  ཕྱག་ལས་མང་པོ་གནང་། རབ་བྱུང་བཅུ་བདུན་པའི་ལྕགས་རྟ་སྤྱི་ལོ༡༩༩༠ལོར་ཚང་གསར་འཇམ་དབྱངས་བློ་གྲོས་རིན་ཆེན་སྐུ་གཤེགས་ནས་ཚང་གསར་དགོན་དུ་བྱོན།  ཕྱིར་ཕེབས་ལམ་དུ་བླ་ཁྱབ་དགོན་དུ་བཞུགས།  ལོ་དེའི་ཟླ༦པའི་ཚེས༣ཉིན་གློ་བུར་དུ་རྐྱེན་དབང་གིས་སྐུ་གཤེགས།  གཅུང་པོ་ཀུན་དགའ་དང་།  ཨ་ཁྱུང་།  སྲས་མོ་མོ་དགའ། གཡུ་ལྡེར། གཡུ་ཆུང་།  གཞན་ཡང་ཟུང་སྲས་ཕུན་ཚོགས་དགྲ་འདུལ་བཅས་ཡུམ་སྲས་རྣམས་ཀྱིས་ང་བརྒྱད་ལོའི་དྲག་གནོན་འོག་འོ་རྒྱལ་གཟོད་མེད་ཀྱི་དཀའ་སྡུག་མྱང་བ་སོགས་ནི་འདིར་མ་བརྗོད་དོ།   ། དེས་རྒྱལ་ས་སྐུ་འབུམ་མཇུག་རྫོགས་ནས་གསང་རྗོང་དང་ནང་ཆེན་སྒར་སོགས་ལ་རྒྱལ་ས་མཛད་ནས་མི་ལོ་སུམ་བརྒྱ་ལྷག་ལ་རྒྱལ་སྲིད་བསྐྱངས་དུས་ཏེ།  ཕྱི་དར་ནང་ཆེན་རྒྱལ་རབས་ཀྱི་སྐབས་སུ་བྱུང་བའི་ལོ་རྒྱུས་མདོར་བསྡུས་སུ་བསྟན་པའོ།   ། དེ་ལྟར་འབྲུ་སྟག་རྒོད་ནས་བཟུང་འབྲུ་རྗེའི་གདུང་རབས་རྣམས་ཀྱིས་བཙན་པོའི་དུས་སྐབས་ཡས་མས་སུ་ཏྲེ་རབ་ཁར་རྒྱས་སྲིད་བསྐྱངས་ཤིང་རྒྱལ་རབས་བཞི་བཅུ་ཞེ་བདུན་འདས་པའི་བར་སྲིད་ཀྱི་བྱ་བ་གཙོ་བོར་བྱས་པ་དང་། བོད་བཙན་པོའི་བཀའ་ཡི་ཕྲིན་ལས་སྐྱོང་བའི་བློན་འབངས་ཡིན་ལ།    དེ་རྗེས་ཐུ་བྷོད་བཙན་རྒྱལ་ཆེན་མོ་སིལ་བུར་འཐོར་ནས་བོད་སིལ་བུའི་དུས་སྐབས་དང་ཆོས་སྲིད་ཟུང་འབྲེལ་གྱི་མུན་ནག་གི་དུས་རབས་མགོ་བཟུང་བའི་སྐབས་ཡས་མས་ཙམ་ལ་ཁམས་ཀྱི་ཕྱོགས་ནས་སྡེ་དགེ་རྒྱལ་པོ་དང་།  བེ་རི་རྒྱལ་པོ།  ལྕགས་ལ་རྒྱལ་པོ་སོགས་རྒྱལ་ཕྲན་སིལ་མ་མང་པོས་ཀྱང་སོ་སོའི་འདྲ་མཉམ་དུ་སྲིད་ཆོས་སྐྱོང་བཞིན་གནས།  དུས་དེར་རས་དཀར་དང་གུང་སྒོམ་ཨའུ་སོགས་ཀྱིས་རས་ཚང་སྒོམ་སྡེའི་རྒྱལ་སྲིད་བཟུང་བས་རིམ་བཞིན་ཁམས་ཕྱོགས་ནས་ཅུང་སྙན་གྲགས་དང་། ཆོས་སྲིད་ཀྱི་མཛད་པ་རྒྱས་པས།  དེའི་དུས་མདོ་ཁམས་སྒང་འདིར་ཆོས་སྲིད་གྱི་ཡོ་ལང་རབ་ཏུ་རྒྱས་པ་འདི་ལས་ལྷག་པ་མ་བྱུང་ལ།  དུས་སྐབས་དེ་ནས་བཟུང་ཧོར་སེ་ཆེན་རྒྱལ་པོའི་བོད་ཁམས་ལ་དབང་བསྒྱུར་ནས་བོད་ཀྱི་ཆོས་སྲིད་ལུགས་གཉིས་ཀྱི་བྱ་གཞག་གོང་མ་ཧོར་གྱིས་མངའ་འོག་ནས་སྐྱོང་བའི་ལམ་ལུགས་བྱུང་བ་དང་།   ལྷག་པར་དུ་དེ་རྗེས་ཧོར་གྱི་རྒྱལ་པོའི་བོད་ཁམས་ཡོངས་ཀྱི་ཆོས་སྲིད་ཀྱི་ལས་ཀ་ཡོད་ཚད་ཀྱི་འགན་འགྲོ་མགོ་འཕགས་པ་བློ་གྲོས་རྒྱལ་མཚན་ལ་སྤྲད་ཅིང་།  འཕགས་པ་ཡར་བོད་དུ་ཕེབས་ནས་ཆོས་སྲིད་ཟུང་འབྲེལ་གྱི་ལམ་ལུགས་དངོས་སུ་མགོ་ཚུགས། དེ་རྗེས་ཏྲེ་བོ་ཆོས་ཀྱི་རྒྱལ་མཚན་ནང་སོ་ཆེན་མོའི་ཁྲི་ལ་མངའ་གསོལ་ནས་མདོ་སྟོད་མི་ཡི་ཆོལ་ཁར་དབང་བསྒྱུར་རྗེས། རས་ཚང་སྒོམ་སྡེའི་རྒྱལ་སྲིད་བཟུང་ནས།  གནས་དྲུག་ཁྲི་སྐོར་མངའ་ཞབས་སུ་བསྡུས་པ་དང་།   རིམ་པར་ནང་ཆེན་པའི་རྒྱལ་རྒྱུད་དག་གིས་ས་སྐྱ་པ་དང་།  ཕག་གྲུ།   དགའ་ལྡན་ཁྲི་རབས་སྐབས་སུ་གོང་ནས་ཐད་ཀར་གཟིགས་སྐྱོང་འོག་ལུགས་གཉིས་ཀྱི་བྱ་བར་མཛད་ཕྲིན་བསྐྱངས།  ཁམས་སྟོད་ནས་གཞན་ལས་ཁྱད་དུ་འཕགས་པའི་སྟོབས་འབྱོར་མངའ་ཐང་སོགས་ཀྱང་རྒྱས་པ་སྟེ་ལུགས་གཉིས་ཀྱི་མཛད་པར་ཅུང་མཐུས་སྒོ་ཚང་བའི་ལོ་རྒྱུས་ལྡན་པའོ།   ། ནང་ཆེན་རྒྱལ་རབས་ཕྱི་མ་རྣམས་ཀྱིས་གཙོ་བོ་ཆོས་ཕྱོགས་ཀྱི་བྱ་བ་གཙོ་བོར་བྱེད་ཅིང་ཆོས་ཉམས་ལེན་བྱས་པ་ལས།     འཇིག་རྟེན་སྲིད་ཕྱོགས་ཀྱི་དམིགས་བསལ་མཛད་རྗེས་ཅན་ནི་མི་སྣང་ལ།    འདས་པའི་དངོས་ཡོད་ལོ་རྒྱུས་ལྟར་ཆོས་ཕྱོགས་ཀྱི་བྱ་བ་དང་སྒྲུབ་པ་ཉམས་ལེན་བྱས་པའི་སྐོར་ཉུང་ཤས་དག་ལོ་རྒྱུས་སྤྱི་འགྲོས་ལྟར་སོར་བཞག་བྱས་པ་ཡིན།   ཕྱིས་ཀྱི་ལོ་རྒྱུས《ནང་ཆེན་རྒྱལ་རབས་གསེར་ཕྲེང》ཞེས་པ་སོགས་འགའ་ཤས་ལས་གོང་གི་ཏྲེ་བོ་ཨ་ཀླུ་དང་གུང་སྒོམ་ཨའུ་གཉིས་མི་གཅིག་ཏུ་བཤད་ནས་ནང་ཆེན་སྐུ་འབུམ་གྱི་རྒྱལ་རབས་ཐོག་མའང་ཏྲེ་བོ་ཨ་ཀླུ་ནས་བྱུང་བར་བཀྲལ་འདུག་པ་དེ་དག་གི་རྗེས་སུ་འབྲང་ནས།    ལྷོ་བསྟན་འཛིན་ཉི་མས་ཀྱང་མ་ཤེས་ཤེས་ཁུལ་གྱིས་བདེན་པའི་ལོ་རྒྱུས་དངོས་ལ་འཁྱོགས་བཤད་བྱས་འདུག་པ་དག་གོང་ནས་མི་ལོ་བཞི་བརྒྱ་ལྷག་གི་སྔོན་གྱི་ལོ་རྒྱུས་ཡིག་རྙིང་ཁག་ལ་གཏུགས་ནས་བདེན་རྫུན་གསལ་པོར་མཛུབ་སྟོན་བྱས་ཡོད་པས་ཀློག་པོ་རྣམས་ཀྱིས་འཁྱོག་ལམ་གྱི་འོ་རྒྱལ་མཛད་མི་དགོས་ལ།     གཞན་ད་དུང་ནང་ཆེན་རྒྱལ་རབས་དངོས་ཀྱི་ལོ་རྒྱུས་ལ་རང་ཚོད་ཀྱིས་དགག་སྒྲུབ་ཅུང་ཟད་རེ་བྱས་ཏེ་ནོར་བཅོས་ཡོ་སྲང་བགྱིས་ཡོད་སྙམ། བོད་སིལ་བུའི་དུས་སྐབས་ནས་བཟུང་ཆོས་སྲིད་ཟུང་འབྲེལ་ཞེས་ཕལ་པའི་གནས་སུ་འདེད་དེ་མགོ་འདོགས་རིང་ལུགས་དང་།   གྲུབ་མཐའ་འཐེན་ཁྱེར་གྱི་ལོ་རྒྱུས་དངོས་དང་བསྟུན་ནས་རྒྱལ་པོ་དག་གི་གོ་གནས་ཀྱི་མིང་ཁ་ཤས་རྒྱ་སྐད་དང་།  ཆོས་སྲིད་ཀྱི་བྱེད་ཕྱོགས་འགའ་རེ་དབང་སྒྱུར་བའི་ལམ་ལུགས་ལྟར་སོར་གཞག་བྱས་ཡོད་པ་དེ་དག་ཀྱང་དངོས་ཡོད་ལོ་རྒྱུས་སྙོན་པར་མི་འགྱུར་ཕྱིར། རང་སོར་བཞག་པ་ཙམ་ལས།  དོན་དུ་འདས་མ་ད་གསུམ་ཀུན་ཏུ་ནམ་ཡང་འབྲལ་ཐབས་མེད་པའི་བོད་རང་གི་ཐུན་མིན་ཆ་ཤས་ཤིག་ཡིན་པར་མ་ཟད།  ཆོས་སྲིད་ཀྱི་བྱ་བའི་ཐད་བོད་གཞུང་ནས་ཐད་ཀར་གཟིགས་རྟོགས་བྱེད་བཞིན་ཡོད།   ཡང་ལོ་རྒྱུས་ཁག་འགའ་རེ་ནས་གདུང་རབས་དང་།  གདན་རབས།  རྒྱལ་རབས་སོགས་ཉ་དང་ཉུང་མ་མཉམ་བསྲེས་ཀྱིས་རང་འདོད་ཅི་རིགས་བགྲངས་བཞིན་འདུག་ཀྱང་འདི་ནས་རྒྱལ་རབས་སྲིད་ཁྲི་འཛིན་པ་རིམ་བྱོན་རྣམས་གཙོ་བོར་བགྲངས་བ་ཡིན། སྤྱིར་བླ་རབས་དང་། གདན་རབས།  རྒྱལ་རབས་སོགས་ལ་གནས་དང།   གང་ཟག  ཆོས།  བྱེད་ལས་སོགས་དང་འབྲེལ་བའི་དབྱེ་བའམ་གཙོ་བོའི་ཁ་ཕྱོགས་མི་འདྲ་བ་ཡོད་ཀྱང་། འདི་ནས་ལུགས་གཉིས་ཟུང་འབྲེལ་ལམ་ལུགས་ཀྱི་འོག་ནས་བླ་དཔོན་མི་གཅིག་གིས་བྱེད་པའི་བོད་ཀྱི་ལོ་རྒྱུས་ཕྱི་མ་རྣམས་དབང་བཙན་དུ་བྱས་ནས་བྱེ་བྲག་ལ་མ་ལྟོས་པར་ཁ་བྱང་དངོས་དང་འབྲེལ་བའི་རྒྱལ་རབས་ལོ་རྒྱུས་གཙོ་བོར་བརྗོད་པ་སྟེ། འབྲུ་སྟག་རྒོད་ནས་ཏྲེ་བོ་ཨ་ཀླུའི་བར་རྒྱལ་རབས་བཞི་བཅུ་ཞེ་བདུན་དང་། ཏྲེ་བོ་ཆོས་ཀྱི་རྒྱལ་མཚན་ནས་རྒྱལ་པོ་བཀྲ་ཤིས་ཚེ་དབང་སྟོབས་རྒྱལ་བར་རྒྱལ་རབས་ཉི་ཤུ་རྩ་གཅིག་དང་། སྡོམས་རྒྱལ་རབས་དྲུག་ཅུ་རེ་བརྒྱད་སོང་ཞིང་། རྒྱལ་ས་སྐུ་འབུམ་གྱི་ཕོ་བྲང་ནང་སོ་ཆེན་མོའི་ཁྲི་འཛིན་དང་པོ་རས་པ་དཀར་པོ་དང་།  གུང་སྒོམ་ཨའུ་ནས་ཡོན་ཏན་དཔལ་གྱི་བར་རྒྱལ་རབས་ལྔ་དང་།   དེ་ནས་ཏྲེ་བོ་ཆོས་ཀྱི་རྒྱལ་མཚན་ནས་བཀྲ་ཤིས་ཚེ་དབང་སྟོབས་རྒྱལ་བར་རྒྱལ་རབས་ཉི་ཤུ་གཅིག་སྟེ། བསྡོམས་རས་ཚང་སྒོམ་སྡེའི་རྒྱལ་རབས་ཉི་ཤུ་རྩ་དྲུག་འདས་པ་ཡིན་ལ།  དེ་དག་གི་ལོ་རྒྱུས་རག་རིམ་ཙམ་ཞིག་སྨྲས་ཟིན་ཏོ།   ། སྨྲས་པ། ཕྱོགས་ལྷུང་སྐྱོན་གྱི་དྲི་མ་ནག་པོའི་བདེན་པའི་བཞིན་རས་མ་སྒྲིབ་ཤིང། ། ཟེར་སྒྲོས་བསགས་པའི་དུས་ཀྱི་རྒུད་པས་ལོ་ཚིག་རྒན་པར་མ་གྱུར་པའི། ། བཅུ་དྲུག་ལང་ཚོའི་ཁོ་ལག་རྫོགས་པའི་རྒྱལ་རབས་ལོ་རྒྱུས་མཛེས་མ་འདི། ། གཟུར་གནས་བློ་ཡི་དཔའ་སྟོབས་རྫོགས་པའི་བློ་གསར་བུ་ཡི་དགའ་མར་སྦྱིན། ། ཞེས་བར་སྐབས་ཀྱི་ཚིགས་སུ་བཅད་པའོ། ། ༤ ནང་ཆེན་རྒྱལ་རབས་ཕྱོགས་བསྡོམས་དང་བཅིངས་འགྲོལ་སྐབས་ཀྱི་ གནས་ཚུལ། ཐུ་བྷོད་བཙན་རྒྱལ་ཆེན་མོ་སིལ་བུར་འཐོར་རྗེས་འབངས་གྱེན་ལོག་དང་།    ནང་ཁུལ་འཁྲུག་རྩོད་ཀྱིས་མི་ལོ༤༠༠ལྷག་འདས་ཤིང་།   བཙན་པོའི་སྐབས་ཀྱི་འགྲན་ཟླ་བྲལ་བའི་སྟོབས་འབྱོར་མངའ་ཐང་དང་།   སྲིད་འབྱོར་རིག་གསུམ།  དེ་བཞིན་འོད་སྟོང་རྣམ་པར་བཀྲ་བའི་སྲོལ་རྒྱུན་མི་ཆོས་རིག་གནས་དང་བཅས་པ་མར་ངོས་ཟླ་བའི་འགྲོས་བཞིན་རྒུད་པ་ནས་ཉམས་པའི་མཐའ་རུ་འཕྱན་པར་གྱུར།   སླར་ཡང་བོད་རབ་བྱུང་གསུམ་པའི་མེ་སྟག་སྤྱི་ལོ༡༢༠༦ལོར་ཇིང་གེར་ཧོར་ཡོངས་ཀྱི་རྒྱལ་པོར་བསྐོས་ནས་མོང་གོལ་རྒྱལ་ཁབ་གསར་དུ་ཚུགས།    དེ་ནས་རིམ་བཞིན་ཧོར་སེ་ཆེན་རྒྱལ་པོའི་སྐབས་རྒྱ་ནག་དང་།  མི་ཉག་ལ་སོགས་པའི་རྒྱལ་ཁབ་མང་པོ་དབང་དུ་བསྡུས་ནས་གོང་མ་ཧོར་གྱིས་ཡ་གླིང་སུམ་གཉིས་ཀྱི་བདག་པོ་བྱས་པའི་དུས་སྐབས་དེར།   བོད་ཀྱི་བླ་ཆེན་ཁག་དང་།   ཧོར་སོགས་བར་མཆོད་ཡོན་འབྲེལ་བ་ཐོག་མར་བྱུང་ཞིང་།   དེ་ནས་བཟུང་ཧོར་རྒྱལ་པོའི་རྒྱབ་སྐྱོར་ལ་བརྟེན་ནས་བོད་ཡུལ་ཕལ་མོ་ཆེ་ཆོས་བདག་བླ་ཆེན་ཁག་གིས་དབང་དུ་བྱས་ཤིང་།    ཆོས་སྲིད་ཟུང་འབྲེལ་ཞེས་པའི་ལམ་ལུགས་ཡ་མ་ཟུང་གི་འོག་ནས།    སྲིད་དབང་འཕྲོག་རིས་དང་།  གྲུབ་མཐའི་འགལ་རྩོད་ཁོ་ནས་མི་ལོ་བརྒྱ་ཕྲག་གི་རིང་ལ་བོད་ཀྱི་མུན་ནག་ལྟ་བུའི་དུས་རབས་ཤིག་རྒྱུད་པ་རེད། དུས་སྐབས་དེ་དག་ཏུ་རྒྱ་གར་གྱི་ཡུལ་གྱལ་རིག་གནས་ཁོ་ན་དཀར་པོ་ཆིག་ཐུབ་ཏུ་བཟུང་ནས།  དེ་ཉིད་ལ་སྟོབས་ཤུགས་ཡོད་ཚད་ཕུལ་ཏེ་དུས་འདས་པས།    བཙན་པོའི་སྐབས་ཀྱི་འོད་སྟོང་རྣམ་པར་བཀྲ་བའི་མི་ཆོས་རིག་གནས་རྩ་བརླག་ཏུ་གྱུར་པར་མ་ཟད།      སྲིད་འབྱོར་རིག་གསུམ་མུ་མཐུད་རྒུད་པའི་ལམ་དུ་སོང་ངོ་།   ། མདོ་སྟོད་མི་ཡི་ཆོལ་ཁ་ཁམས་སྒོམ་སྡེ་ནང་ཆེན་རྒྱལ་ཁམས་འདིར་ཡང་།     ས་སྐྱའི་སྲིད་དབང་མ་བྱུང་སྔོན་སྟེ་རབ་བྱུང་བཞི་པའི་མེ་སྤྲེལ་སྤྱི་ལོ༡༢༣༦ལོར་འགྲོ་མགོན་ཏི་ཤྲཱི་རས་པའི་སློབ་མ་རས་པ་དཀར་པོས་སྐུ་འབུམ་རྩ་བ་བཞེངས།  མདོ་སྟོད་སྐུ་འབུམ་གྱི་མཚན་དོན་ཐོག་མ་དེ་ནས་བྱུང་། ཧོར་སེ་ཆེན་རྒྱལ་པོའམ་རྒྱལ་བུ་གོ་བེ་ལར་གྲགས་པས་མདོ་སྨད་ནས་དམག་དྲངས་ཏེ་སླེབས།  རས་པ་དཀར་པོ་དང་གུང་སྒོམ་ཨའུ་དཔོན་སློབ་མཇལ་དུ་བྱོན།  རས་པ་དཀར་པོ་ལྷ་ཆོས་ཀྱི་བླ་མ་དང་གུང་སྒོམ་ཨའུ་མི་ཆོས་ཀྱི་དཔོན་པོར་བསྐོས། དེ་ནས་སྐུ་འབུམ་ཀྱི་ཕོ་བྲང་ནང་སོ་ཆེན་མོའི་རྒྱལ་རབས་དབུ་བརྙེས་ཤིང་།    ཏྲེ་བོ་ཆོས་ཀྱི་རྒྱལ་མཚན་སྐུ་འབུམ་གྱི་ཕོ་བྲང་ནང་སོ་ཆེན་མོའི་ཁྲིར་ཕེབས་ནས་གཅིག་གྱུར་གྱི་ནང་ཆེན་རྒྱལ་རབས་དངོས་སུ་མགོ་མ་ཚུགས་བར་རྒྱལ་རབས་ལྔ་འདས།    དེ་རྗེས་བོད་ཀྱི་ཆོས་སྲིད་ཟུང་འབྲེལ་ལམ་ལུགས་འོག་ནས་ས་སྐྱ་ཆོས་རྒྱལ་འཕགས་པས་ཏྲེ་བོ་ཆོས་ཀྱི་རྒྱལ་མཚན(ཏྲེ་བོའི་རྒྱལ་རབས༤༨པ)ལ་ཆེན་པོ་ལ་འོས་པའི་ཚན་བཅུ་གསུམ་ཕུལ་ཏེ།  མདོ་སྟོད་མི་ཡི་ཆོལ་ཁ་ཁམས་སྒོམ་སྡེ་ནང་ཆེན་སྐུ་འབུམ་གྱི་ཕོ་བྲང་ནང་སོ་ཆེན་མོའི་ཁྲིར་བཞུགས་དགོས་པའི་འཇའ་ས་གནང་།  རབ་བྱུང་ལྔ་པའི་ལྕགས་བྱི་སྤྱི་ལོ༡༣༠༠ལོར་སྐུ་འབུམ་གྱི་ཕོ་བྲང་ནང་སོ་ཆེན་མོའི་ཁྲིར་བཀོད།  དེ་ནས་བཟུང་གཅིག་གྱུར་གྱི་ནང་ཆེན་རྒྱལ་རབས་དངོས་སུ་འགོ་ཚུགས་ཤིང་།   གནས་དྲུག་ཁྲི་སྐོར་བཅུ་གཉིས་ལ་དབང་བསྒྱུར་བ་ནས་བཟུང་རིམ་བཞིན་ཡུལ་ཁམས་འདིར།   བོད་ཡུལ་སྤྱི་འགྲོས་ལྟར་གཙོ་བོ་དམ་པའི་ཆོས་ཕྱོགས་ལ་བརྩོན་ཞིང་།   གྲུབ་མཐའ་རྒྱ་བསྐྱེད་དང་།    དགོན་པ་འདེབས་འཛུགས་ཀྱིས་དུས་འདས་པ་དང་།   རང་གི་མངའ་ཁོངས་རྒྱ་བསྐྱེད་བྱས་པ་ཙམ་ལས།  སྒང་པ་བོད་མའི་སྤྱི་བྱུས་ལ་དེ་ཙམ་ཐེ་གཏོགས་བྱེད་མཁན་མ་བྱུང་ངོ་།   ། རབ་བྱུང་དྲུག་པའི་ཤིང་རྟ་སྤྱི་ལོ༡༣༥༤ལོར་ཕག་གྲུའི་ཁྲི་དཔོན་བྱང་ཆུབ་རྒྱལ་མཚན་གྱིས་ས་སྐྱར་དམག་དྲངས་ནས།   བོད་སྤྱི་ལ་ལོ་ངོ་བརྒྱ་ལྷག་ལ་དབང་བསྒྱུར་བའི་ས་སྐྱའི་སྲིད་དབང་མགོ་རྟིང་སློག    ཧོར་གོང་མ་ཐོ་ཀན་ཐེ་མུར་གྱི་རྒྱབ་སྐྱོར་ལ་བརྟེན་ནས་བྱང་ཆུབ་རྒྱལ་མཚན་གྱིས་བོད་ལ་དབང་བསྒྱུར་ཞིང་།    ཕག་གྲུའི་སྲིད་དབང་དངོས་སུ་འགོ་ཚུགས་ནས་བོད་དུ་ཕག་གྲུའི་སྡེ་སྲིད་རྣམས་ཀྱིས་དབང་བསྒྱུར་བྱས།   རབ་བྱུང་དྲུག་པའི་ས་སྤྲེལ་སྤྱི་ལོ༡༣༦༨ལོར་ཡོན་སོག་པོའི་གཅིག་གྱུར་གྱི་རྒྱལ་རབས་མཇུག་རྫོགས།  ཀྲུའུ་ཡོན་ཀྲང་གིས་ནན་ཅིན་དུ་རྒྱལ་ས་བཟུང་ནས་མང་རྒྱལ་རབས་མགོ་ཚུགས།     རབ་བྱུང་བདུན་པའི་ལྕགས་སྟག་སྤྱི་ལོ༡༤༡༠ལོར་ཀརྨ་པ་དེ་བཞིན་གཤེགས་པ་རྒྱ་ནག་ནས་ཡར་བོད་ལ་ཕེབས།  མདོ་སྟོད་སྐུ་འབུམ་དུ་སྤྱན་དྲངས།  འཇིག་རྟེན་གྱི་དངོས་པོ་བགྲང་ལས་འདས་པ་ཕུལ། ནང་ཆེན་རྒྱལ་རབས༥༠པ་བསམ་གྲུབ་རྒྱ་མཚོར་ཀུན་དགའ་དཔལ་བཟང་པོའི་མཚན་དང་།  གསེར་གྱི་ཐམ་ག་ཆེན་པོ།  ཐམ་གའི་ཁ་རིས་ལ། རྒྱ་ནག་སྐད་དུ།  ཀྭན་ཏིང་ཙིང་ཀྱའི་ཤིན་ཧུའི་ཤེ་གོ་ཝེ་ཤྲཱི  བོད་སྐད་དུ།   སྤྱི་བོ་ནས་དབང་སྐུར་བའི་ཆེན་པོ་རྒྱལ་ཁམས་ཀྱི་བླ་མ་ཆོས་ཁྲིམས་བཅའ་བའི་རྒྱལ་པོ་ཞེས་པ་གནང་ནས་ནང་སོ་ཆེན་མོའི་ཁྲིར་བསྐོ་བཞག་མཛད། དེ་རྗེས་རྒྱལ་སྲས་སངས་རྒྱས་གྲགས་པ་སྟག་ལུང་དུ་བྱོན།  ངག་དབང་གྲགས་པ་མཇལ།  ལོ་བཅུ་གཉིས་ལ་རིང་ལུགས་གཉིས་ཀྱི་ཞབས་ཞུ་དཔག་ཏུ་མེད་པ་ཕུལ་བས་ཐུགས་མཉེས་ཏེ་བཞུགས།     ཡ་གསུམ་སྟོད་མའི་རྫོང་དང་བཅས་གདན་སར་བསྐོས།  སྟག་ལུང་ཕོ་མདོའི་ཡ་གསུམ་ཐང་ཞེས་པར་གཏན་ཆགས།  དེ་དུས་ས་ཡི་ཆོད་མཚམས་ཡང་སྟོད་ནས་བྱང་གནམ་མཚོའི་སྲིབ་ཆེན་སྒེར། སྨད་ནས་ཤག་གི་སྦང་ངུ(བྲག་ཆུང་ངུ)ཟམ་ཁ་ཡིན།  དེ་ནས་བཟུང་དབུས་ཙང་སྟག་ལུང་ལ་མངའ་རིས་བསྐྱངས་ནས་ནང་ཆེན་སྒོམ་སྡེ་སྐུ་འབུམ་དང་ལྷན་དུ་ཆོས་སྲིད་བསྐྱངས་པས།   སྒོམ་སྡེ་སྟོད་སྨད་ཞེས་གྲགས། དེ་རྗེས་སྒོམ་སྡེ་སྨད་ནས་ཁྲི་འཛིན་བཀྲ་ཤིས་བཟང་པོ་གྲོངས་ནས་ཐུ་ལུ་ཧུན་གྱི་དམག་གིས་སྡང་ཤིང་སྒོམ་སྡེའི་རྒྱལ་སྲིད་ལ་འགལ་རྐྱེན་འབྱུང་ཉེན་ཡོད་པའི་སྐབས་སུ།   ཡ་གསུམ་སྟོད་ནས་སེང་གེ་རྒྱལ་མཚན་ཕྱིར་མདོ་ཁམས་སྐུ་འབུམ་དུ་ཕེབས་ནས།   ཕོ་བྲང་ནང་སོ་ཆེན་མོའི་གསེར་ཁྲི་མནན།  ཚུལ་མིན་འཁྱོགས་པོར་སྤྱོད་པའི་སྦྲུལ་གདུག་གི་ངང་ཚུལ་ཞི་བས་སྲོང་མི་ཐུབ་པ་རྣམས་དྲག་པོའི་མཚོན་རྩེར་དྲངས།   ནང་ཆེན་སེང་གེའི་མགོ་ཅན་ཞེས་གྲགས་པའི་སྒྲ་ཆེན་ཕྱོགས་ཀྱི་དྲེག་ལྡན་ཀུན་གྱི་ཐོས་འཛིན་རྣ་བའི་དཔྱིད་དུ་འཕོས་པས་སྐྱེངས་པའི་མགོ་བོ་ལན་བརྒྱར་དུད། འབྲུ་སྟག་རྒོད་ནས་རྩིས་པའི་རྒྱལ་རབས་ལྔ་བཅུ་ང་བདུན་དང་། སྐུ་འབུམ་གྱི་ཏྲེ་བོ་ཆོས་ཀྱི་རྒྱལ་མཚན་ནས་བཟུང་རྒྱལ་རབས་བཅུ་འདས་རྗེས་ཏེ།   རབ་བྱུང་བཅུ་གཅིག་པའི་ཤིང་ཁྱི་སྤྱི་ལོ༡༦༣༤ལོར་མདོ་སྟོད་སྐུ་འབུམ་དུ་བེ་རིའི་དམག་སླེབས། ཡུན་རིང་འཁྲུགས་ཀྱང་མཐའ་མ་འཁྱོལ་བར་བཙན་བྱོལ་བྱས།   སྐུ་འབུམ་གྱི་རྒྱལ་ས་མཇུག་བསྡུས།  དེ་ནས་སོག་གུ་ཤྲཱི་བསྟན་འཛིན་ཆོས་རྒྱལ་དང་།  ནང་ཆེན་རྒྱལ་པོ་ཀརྨ་རབ་བརྟན་སོགས་ཀྱིས་བེ་རིའི་ཐོག་ཏུ་དཔུང་ཚོགས་དྲངས་ནས་ཆམ་ལ་ཕབས།     རབ་བྱུང་བཅུ་གཅིག་པའི་ཆུ་རྟ་སྤྱི་ལོ༡༦༤༢ལོར་སོག་གུ་ཤྲཱི་བསྟན་འཛིན་ཆོས་རྒྱལ་གྱིས་རྒྱབ་སྐྱོར་འོག་གཙང་པ་སྡེ་སྲིད་ཀྱི་སྲིད་དབང་མགོ་རྟིང་སློག་སྟེ།  རྒྱལ་དབང་ལྔ་པ་ཆེན་པོ་བོད་གཅིག་གྱུར་གྱི་རྗེ་བོར་བསྐོར་ནས་གནམ་སྐོས་དགའ་ལྡན་ཕོ་བྲང་གི་སྲིད་དབང་དངོས་སུ་བཙུགས།  ནང་ཆེན་གྱི་ས་གནས་སྔར་སྲོལ་ལྟར་གནས་དགོས་པའི་འཇའ་ས་གནང་། རབ་བྱུང་བཅུ་གཅིག་པའི་ཤིང་སྤྲེལ་སྤྱི་ལོ༡༦༤༤ལོར་མན་ཇུ་རིགས་ཀྱིས་དམག་དྲངས་ཏེ་པེ་ཅིན་ལ་དཔུང་འཇུག་བྱས་པས།   མང་རྒྱལ་རབས་ཀྱི་གོང་མ་ཁྲུང་ཀྲུའུ་ཏེ་རང་སྲོག་བཅད།   རྒྱ་ནག་མང་རྒྱལ་རབས་མཇུག་རྫོགས་རྗེས་མན་ཇུ་རིགས་ཀྱི་ཆིན་ཁྲོའམ་ཆིན་རྒྱལ་རབས་མགོ་ཚུགས། དུས་སྐབས་དེར་མདོ་ཁམས་སྟོད་ཀྱི་ཆོས་སྲིད་ལ་མངའ་དབང་བསྒྱུར་མཁན་ནི་ནང་ཆེན་ཨ་ཉོག་རྒྱལ་པོ་ཡིན། རྒྱལ་དབང་ལྔ་པ་ཆེན་པོས་བོད་ལ་དབང་སྒྱུར་སྐབས།  དབུས་སུ་མཇལ་བཅར་ཞུས་པས་བདག་རྐྱེན་ལེགས་པོ་གནང་ཞིང་།   བློ་བཟང་དབང་གྲགས་ཞེས་པའི་མཚན་དང་བྱང་ཕྱོགས་དབང་བསྐུར་རྒྱལ་པོའི་སྐུ་ཞབས་ཞེས་པའི་ཆོ་ལོ་བསྩལ།   ཕོ་བྲང་པོ་ཏ་ལ་གསར་བཞེངས་སྐབས་ཞབས་ཞུ་དང་།   གདན་སར་སྒོམ་སྡེ་ཁག་ཚན་གསར་གཏོད་གནང་།   དུས་སྐབས་དེ་དག་ཏུ་ནང་ཆེན་ཉེར་ལྔའི་དཔོན་མགོ་རྣམས་ཀྱིས་དེམ་ཆིའི་གོ་གནས་ཐོབ།  དེ་ནས་བཟུང་ནང་ཆེན་ཉེར་ལྔའི་ཁུལ་ཞེས་གྲགས།    མདོ་ཁམས་སྟོད་ཀྱི་ཆོས་སྲིད་ལུགས་གཉིས་ཀྱི་བྱ་གཞག་ཡོད་ཚད་གོང་ནས་དགའ་ལྡན་ཕོ་བྲང་གིས་ཐད་ཀར་གཟིགས་རྟོགས་བྱེད་བཞིན་ཡོད། རབ་བྱུང་བཅུ་གཉིས་པའི་ཤིང་འབྲུག་སྤྱི་ལོ༡༧༢༤ལོར་ནང་ཆེན་རྒྱལ་ས་མཆིལ་རྐེ་ཉག་ལ་ཆགས། ཕྱིན་ནང་ཆེན་སྒར་དུ་གྲགས།  ཤུན་ཙིའི་སྲས་གཡུང་ཊིང་ཁྲི་ལོ་གཉིས་ཐོག་ཏུ་ཡུན་ནན་ཐི་ཐུའི་དམག་དང་མི་སྡེ་སྤྱི་ཁྱབ་ཀྱི་དཔོན་པོ་ཧོ་ཏཱ་ལོ་ཡན་དམག་ཁྲི་ཕྲག་བཅས་བཏང་ནས།    ཟི་ལིང་རྡོ་རྒན་ཨཾ་བན་བཅས་ཆབ་མདོར་བྱོན་ནས།  མདོ་ཁམས་སྒང་དྲུག་གི་དགོན་ཚང་སྒེར་བཙན་ཐམས་ཅད་དབང་དུ་བསྡུས།   ནང་ཆེན་རྒྱལ་པོ་རྡོ་རྗེ་ཚེ་དབང་ཤོག་ཅེས་པའི་ཀི་ཀོ་སླེབས་ཀྱང་ཟླ་བ་གསུམ་རིང་མ་སོང་།  དེ་ནས་ཨ་ཤག་རྡོར་མགོན་དྲུང་འཁོར་མང་པོ་བཏང་ནས་ལོ་རྒྱུས་ཀྱི་སྙན་ཞུ་ཕུལ་བས།   རྒྱལ་པོ་ལ་བརྒྱ་དཔོན་གཞན་དང་མི་འདྲ་བའི་གཟིགས་སྐྱོང་ཀྱིས་རྒྱལ་པོར་ཆིན་ཧུ་ཝང་གི་མཚན་གསོལ།  བློན་ཆེན་དང་བློན་ཕྲན་ཁག་ལ་བེ་ཧུ་དང་བེ་ཅང་གི་གོ་གནས་ཐོབ།   སྔོན་ཆོད་ལས་མ་གཡོས་པའི་ས་སྡེ་སོ་སོར་གནས་ཆོག་རྒྱུ་དང་།  བཀའ་རྟེན་ཤེ་བམ།  དྭངས་ཤེལ་མེ་ལོང་བཅས་གནང་།    སླར་ཡང་མན་ཇུ་གོང་མའི་ཕྲིན་ལས་པ་ཟི་ལིང་ཨཾ་བན་གྱིས་ཡང་བསྐྱར་དུ་ནང་ཆེན་རྒྱལ་པོ་རྡོ་རྗེ་ཚེ་དབང་ཞེས་བོད་སྐྱོང་མདོ་ཁམས་ཆོལ་ཁའི་རྗེ་བོར་དྲིལ་བསྒྲགས་མཛད་པས་སྟོབས་དཔལ་ཆེས་ཆེར་རྒྱས་ཤིང་། མདོ་ཁམས་སྟོད་ཀྱི་ཆོས་སྲིད་ལུགས་གཉིས་ཀྱི་བྱ་གཞག་སྔར་དང་མི་འདྲ་བའི་འཕེལ་རྒྱས་ཆེན་པོ་བྱུང་། རབ་བྱུང་བཅུ་གཉིས་པའི་ལྕགས་སྤྲེལ་སྤྱི་ལོ༡༧༤༠ལོ་འདིའི་ཡས་མས་སུ་ནང་ཆེན་རྒྱལ་པོ་ཚེ་དབང་ཕྲིན་ལས་མཐར་ཕྱིན་ཨོ་རོད་རྒྱལ་པོའི་སྲས་བསྟན་འཛིན་དྭའི་ཆིང་ཁོང་གི་མདུན་སར་ཕེབས།  ཨུ་ཇིང་ཐའི་ཇིའི་ཆོ་ལོ་དང་འཇའ་ས་ཤེ་བམ་བསྩལ་ནས་མདོ་སྟོད་ཡུལ་ཁམས་སྤྱིའི་རྗེ་བོར་ལུང་བབས། དེ་རྗེས་ལྷ་ལྡན་གཙོའི་དབུས་ཕྱོགས་ཀྱི་རྟེན་མཇལ་བར་བྱོན། སྐྱབས་མགོན་རྒྱལ་བ་བདུན་པ་སྐལ་བཟང་རྒྱ་མཚོ་དང་། མི་དབང་བསོད་ནམས་སྟོབས་རྒྱལ།  བཀའ་མང་རྩིས་དྲུང་སོགས་མཇལ། དངོས་པོའི་འབུལ་ནོད་གྱ་ནོམས་པ་བགྱིས།  བློ་བཟང་དཔལ་འབར་གྱི་ཆོ་ལོ་དང་བཅས།   ཤེ་བམ་སྔ་ཕྱིས་རྒྱབ་གནོན་གནང་། ནང་ཆེན་རྒྱལ་པོ་དཀོན་མཆོག་ལྷ་རྒྱལ་གྱི་སྐབས་ཏེ་བོད་རབ་བྱུང་བཅུ་བཞི་པའི་ཆུ་ཁྱི་སྤྱི་ལོ ༡༨༦༢ལོར་སྒེར་བཙན་ཉག་རོང་མགོན་པོ་རྣམ་རྒྱལ་གྱི་ཁམས་ཁུལ་ཡོངས་རྫོགས་དབང་བསྒྱུར་བྱེད་པའི་ཧམ་སེམས་ཀྱིས་མདོ་སྟོད་ནང་ཆེན་དུ་དཔུང་དམག་དྲངས་ནས་བཙན་གནོན་དང་འཇིག་བསྐུལ་བྱས་པར་ནང་ཆེན་རྒྱལ་པོས་བོད་གཞུང་ལ་དཔུང་རོགས་ཞུས་པ་ལྟར།  དེའི་ཕྱིར་ལོ་སྟེ་བོད་རབ་བྱུང་བཅུ་བཞི་པའི་ཆུ་ཕག་སྤྱི་ལོ༡༨༦༣ལོར་བོད་གཞུང་གི་དམག་སྤྱི་ཞབས་པད་ཕུ་ལུང་པ་ཚེ་དབང་རྡོ་རྗེའི་དཔུང་དམག་སླེབས་པ་དང་།  ནང་ཆེན་རྒྱལ་པོའི་གྱད་བློན་འབྲོང་པ་སྦྲ་ཆེན་བརྒྱ་གྲངས་དཔོན་སོགས་དམག་མང་པོ་བཏང་ནས་ཕྱིར་ཟློག་གནང་།   དེ་རྗེས་སྟག་ཚང་ལྷ་མོའི་དམག་ཆེན་སླེབ་སྐབས་རབ་བྱུང་བཅོ་ལྔ་པའི་ས་འབྲུག་སྤྱི་ལོ༡༨༦༨ལོར་རྒྱལ་ས་ནང་ཆེན་སྒར་དུ།  ནང་ཆེན་གྲྭ་ནང་གི་དམག་བསྡུས།   དམག་དཔོན་དུ།  རྒྱལ་ཚབ་བརྒྱ་གྲངས་དཔོན་དུ་བསྐོས་ཤིང་།   དེའི་རུ་གནོན་དཔུང་རོགས་སུ་ཁྱུང་པོ་མི་རིང་མ་དང་།    སྦྲ་ཆེན་བཙན་གྲགས།     སྤས་འབྲུག་རྒྱལ་སོགས་ཀྱིས་དམག་སྣ་དྲངས་ཏེ་ཕར་རྒོལ་བྱས།  རྒྱལ་ཚབ་རྒྱ་གྲངས་དཔོན་དང་།  སྦྲ་ཆེན་དཔོན་སོགས་འགའ་ཞིག་དགྲ་ལག་ཏུ་ཚེ་སྲོག་ཤོར།    ཁྱུང་པོ་མི་རིང་པའི་དཔའ་སྟོབས་ཀྱི་སྟག་ཚང་ལྷ་མོའི་དམག་དཔོན་བསད་དེ་དགྲ་ཤ་བླང་པའི་སྙན་གྲགས་ཀུན་ཏུ་ཁྱབ། སྐུ་ཚེའི་སྟོད་ཆར་རྫ་དཀར་མོ་སྙིང་ཐང་དུ་ཆིང་ཇར་གོ་ཆེ་ཏཱ་ལོ་ཡན།  ཙང་ཡན།   ཚོ་ཏཱ་ཡན།  སྲི་ཀོ་ཡན།   བློ་བཟང་ལོ་ཙཱ་བཅས་བབས་ནས།  དེམ་ཆི་ཉེར་ལྔ།   ཨ་ཁྲོ་ཚོ་བདུན།    རྒྱ་སྡེ་ཁག་གསུམ་བཅས་ཚོ་བ་སུམ་ཅུ་སོ་ལྔ་དང། ནང་ཆེན་ཆིན་ཧུ། བེ་ཧུ་བཅས་བསྡུས་ནས་ཚོགས་འདུ་ཞིབ་རྒྱས་དང་བཀོད་སྒྲིག་ལེགས་པར་བྱས། རབ་བྱུང་བཅོ་ལྔ་པའི་མེ་སྤྲེལ་སྤྱི་ལོ༡༨༩༦ལོའི་ཡས་མས་སུ་བོད་ཤར་ཕྱོགས་ཀྱི་ས་ཁུལ་ནས་རྒྱ་དཔོན་ཀྲང་ལོས་དམག་དང༌།  ཀྲོའུ་ཨར་ཧྥང་།   དེ་རྗེས་མཱ་ཕུ་ཧྥང་马步芳གི་མཱ་ཇག་དམག་བཅས་ཀྱིས་སྔ་ཕྱིར་ནང་ཆེན་གྱི་ས་གནས་སོ་སོར་བཙན་འཛུལ་བྱས་ཏེ་མི་སེར་རྣམས་ལ་རྡུག་རྡེགས་མནར་གཅོད་ཚད་མེད་བཏང་།  རབ་བྱུང་བཅུ་གཉིས་པའི་ལྕགས་ཕག་སྤྱི་ལོ༡༩༡༡ལོར་རྒྱ་ནག་ཏུ《  ལྕགས་ཕག་ལོའི་གསར་བརྗེ》  བྱུང་བ་དང་བསྟུན་ནས་བོད་སྡོད་ཨམ་བན་མན་ཇུ་མི་རིགས་རྣམས་བོད་ནས་མཐར་སྤྲོད་བཏང་ཡོད་ལ།  རྒྱ་ནག་མི་དམངས་ཀྱི་འོས་ལངས་འོག་ནས།   ཆིང་རྒྱལ་རབས་རྩ་གཏོར་བཏང་།   གོ་མན་ཏང་སྲིད་གཞུང་དང་བོད་བར་གྱི་འབྲེལ་བ་ནི།  ཕྱོགས་སོ་སོའི་མངའ་ཁོངས་དང་།  ཕྱི་འབྲེལ།  དམག་དོན་སོགས་ཆ་རྐྱེན་ཡོངས་སུ་ཚང་བའི་ཐ་དད་ཀྱི་ཚུལ་དུ་གནས་ཡོད་ལ། མདོ་ཁམས་སྟོད་ཀྱི་སྲིད་དོན་གྱི་ལམ་ལུགས་ཡང་གཙོ་བོ་བོད་སྡེ་པ་གཞུང་གི་ལམ་ལུགས་ལྟར་བྱེད་བཞིན་ཡོད། རབ་བྱུང་བཅུ་དྲུག་པའི་ཆུ་སྤྲེལ་སྤྱི་ལོ༡༩༣༢ལོར་ནང་ཆེན་རྒྱལ་པོ་དབང་གྲགས་ཚེ་རིང་ལྷ་རྒྱལ་གྱི་སྐབས་བོད་གཞུང་དམག་གིས་ནང་ཆེན་ནས་དྲག་པོའི་དཔུང་འཇུག་བྱས་ཏེ།  སྒོམ་སྡེ་ཉམས་སད་ཚོད་དཔག་གིས་དེམ་ཆི་ཉེར་ལྔའི་ས་ཁུལ་ཚུལ་ལེན་རྩིས་ཀྱིས་རྒྱ་དམག་སྐྱེ་རྒུ་མདོ་བར་བཀག་ཀྱང་།     སླར་ཟི་ལིང་གི་རྒྱ་དམག་མང་པོའི་རུ་གནོན་འབྱོར་བས་བོད་དམག་རྣམས་སྔར་གྱི་ས་གནས་ལ་ཕྱིར་འཐེན་བྱས།    ནང་ཆེན་རྒྱལ་པོ་འདི་ཉིད་བཞུགས་ཚུལ་མཁས་པས་གནོད་སྐྱོན་མ་བྱུང་ཞེས་ཐུགས་སྒམ་པའི་ཚད་དུ་སོན།  འདི་ཡན་དུ་ཏྲེ་བོ་ཆོས་ཀྱི་རྒྱལ་མཚན་ནས་བཟུང་ནང་ཆེན་རྒྱལ་རབས་ཉི་ཤུ་འདས། རབ་བྱུང་བཅོ་ལྔ་པའི་ཆུ་ཡོས་སྤྱི་ལོ༡༩༡༢ལོར་མན་ཇུའི་རྒྱལ་རབས་ཉམས་རྒུད་དུ་གྱུར་ཏེ། རྒྱ་ནག“མི་སེར་རྒྱལ་ཁབ”ཅེས་པའི་གཞུང་གསར་པ་བཙུགས།  ཕྱིས་ཅང་ཇེ་ཧྲིས་མགོ་ཁྲིད་པའི་མི་སེར་རྒྱལ་ཁབ་བམ་གོ་མིན་ཏང་གི་གཞུང་དུ་གྱུར།   བོད་དུ་བཙན་འཛུལ་དང་ཆབ་སྲིད་ཐད་ཐེ་ཏོག་བྱེད་པའི་མན་ཇུའི་སྲིད་དབང་རྩ་གཏོར་དུ་གྱུར་ཀྱང་།  གོ་མིན་ཏང་སྲིད་གཞུང་གིས་སླར་ཡང་བོད་ཀྱི་ས་གནས་ལ་བཙན་འཛུལ་དང་།   བཏང་འཛིན་བྱེད་རྒྱུ་རྒྱུན་སྐྱོང་བྱས་ཏེ།   རབ་བྱུང་བཅོ་ལྔ་པའི་ཆུ་བྱི་སྤྱི་ལོ༡༩༡༢ལོར་སི་ཁྲོན་ནས་མྱུར་སྐྱོད་དཔུང་སྡེ་བཏང་ནས་བོད་ཤར་ཕྱོགས་ཀྱི་ས་ཁུལ་དག་ནས་མི་བསད་ཁྲག་སྦྱོར་བྱས་ཤིང་།  དགོན་སྡེ་མང་པོ་རྩ་གཏོར་བཏང་སྟབས།   བོད་གཞུང་ནས་རྒྱལ་དབང་བཅུ་གསུམ་པ་ཆེན་པོའི་བཙན་འཛུལ་འགོག་ཆེན་བོད་དམག་མངག་གཏོང་གནང་།   རབ་བྱུང་བཅོ་ལྔ་པའི་མེ་སྦྲུལ་སྤྱི་ལོ༡༩༡༧ལོར་བོད་རྒྱའི་ས་མཚམས་ནས་རྒྱ་བོད་བར་དམག་འཁྲུགས་ལངས་ཤིང་།   རྒྱ་དམག་འབྲི་ཆུའི་ཕ་རོལ་དུ་མཐར་སྐྲོད་བཏང་། མདོ་སྟོད་ནང་ཆེན་གཙོར་བྱས་པའི་ཁམས་ཁུལ་གྱི་དཔོན་སྡེ་སོ་སོས་གོ་སྐབས་དེ་དང་བསྟུན་ནས་བོད་སྡོད་རྒྱ་མིའི་དཔུང་སྡེ་དག་ལ་ངོ་རྒོལ་དྲག་པོ་བྱས།   རབ་བྱུང་བཅོ་ལྔ་པའི་ས་རྟ་སྤྱི་ལོ ༡༩༡༨ལོའི་ལོ་དཀྱིལ་དུ་ཟིང་འཁྲུགས་འཚམས་འཇོག་བྱ་བའི་གྲོས་མོལ་བྱས་ཏེ་བོད་རྒྱའི་ས་མཚམས་གཏན་འབེབས་བྱས།    རབ་བྱུང་བཅོ་ལྔ་པའི་ས་ལུག་སྤྱི་ལོ༡༩༡༩ལོར《  ལྔ་བཞིའི་ལས་འགུལ》》  བྱུང།  རང་བྱུང་དྲུག་པའི་ས་གླང་སྤྱི་ལོ༡༩༤༩ལོའི་ཟླ༡༠པར་གོ་མིན་ཏང་ཕམ་པར་རྒྱབ་ནས་གུང་བྲན་ཏང་གིས་རྒྱ་ནག་ཡོངས་རྫོགས་བླངས་ཤིང་།   ཀྲུང་ཧྭ་མི་དམངས་རྒྱལ་ཁབ་དངོས་སུ་བཙུགས།   པེ་ཅིང་དང་།     མཚོ་སྔོན་ཁུལ་ཟི་ལིང་ནས་ཡོངས་གྲགས་རླུང་འཕྲིན་ཐོག་ནས་བོད་ཀྱི་ས་ཁུལ་བཅིངས་འགྲོལ་གཏོང་རྒྱུ་ཡིན་ཚུལ་སོགས་ཁྱབ་བསྒྲགས་བྱས།   དེར་བོད་གཞུང་སོགས་བོད་ཡུལ་སྟོད་སྨད་བར་གསུམ་ནས་ངོ་རྒོལ་བྱས་ཤིང་བོད་ཀྱི་ས་ཁུལ་སོ་སོ་ནས་རྒྱ་རིགས་རྣམས་ཕྱིར་འབུད་བཏང་།   ལོ་དེར་ནང་ཆེན་ཕྱོགས་སུ་རྒྱ་མི་མང་པོ་འབྱོར་ཞིང་།   ཡུལ་ཤུལ་སྐྱེ་རྒུ་མདོ་རུ་མཚོ་སྔོན་ཞིང་ཆེན་དམག་སྲིད་ཨུ་ཡོན་ལྷན་ཁང་ཆེད་དོན་ལས་སྒྲུབ་གཞུང་དོན་ཁང་བཙུགས་ནས་ནང་ཆེན་ས་ཁུལ་གྱི་རྒྱལ་དམངས་སྲིད་འཛིན་ལ་ལྟ་བསྐུལ་བྱས། རབ་བྱུང་བཅུ་དྲུག་པའི་ལྕགས་སྟག་སྤྱི་ལོ༡༩༥༠ལོར་རྒྱལ་དབང་བཅུ་བཞི་པ་ཆེན་པོ་རྒྱལ་བ་བསྟན་འཛིན་རྒྱ་མཚོས་བོད་ཀྱི་ཆོས་སྲིད་ལུགས་གཉིས་ཀྱི་ཐུགས་འགན་བཞེས།   མོའོ་ཡིས་དམག་སྡེ་བརྒྱད་པ་བོད་བསྐྱོད་ལས་འགན་འཁུར་རྒྱུ་གཏན་ཁེལ་བྱས་པ་ཡེ་ཀྲང་ཅུན་གཉིས་པས་སྙན་སེང་ཞུས།   ཟླ༥པའི་ཚེས༡༧ཉིན་བོད་ཕྱོགས་དང་ཞི་གྲོས་བྱ་རྒྱུའི་གྲོས་དོན་ཁག་ལྷོ་ནུབ་ཅུད་དང་ནུབ་བྱང་ཅུད་ནས་འཆར་ཟིན་འགོད་དགོས་ཞེས་ཀྲུང་དབྱངས་ནས་སྦྲག་ཏར་འབྱོར།   དམག་སྡེ་བརྒྱད་པའི་ལྷོ་ལམ་སྣེ་ཁྲིད་ཀྱི་སྔོན་འགྲོའི་དཔུང་དམག་ཤིས་ཁམས་ཞིང་ཆེན་གྱི་ཐན་ཆའི西康省天全 ནས་ཐོན་ཏེ་འབའ་ཐང་དུ་འབྱོར། མཚོ་སྔོན་གྱི་རྟ་དམག་རུ་ཁག་གི་དཔུང་དམག་དྲུག་བརྒྱ་ལྷག་ཙམ་ཟི་ལིང་ནས་ཐོན་ཏེ་ཟླ ༧པའི་ཚེས༢༤ཉིན་སྐྱེ་རྒུ་མདོར་འབྱོར་ཞིང་།   ནང་ཆེན་རྒྱལ་པོ་བཀྲ་ཤིས་ཚེ་དབང་སྟོབས་རྒྱལ་མཆོག་དགུང་གྲངས་སུམ་ཅུ་སོ་དགུ་བཞེས་དུས་རྒྱ་བོད་མཐུན་ཆིང་ཐུན་མོང་མཉམ་འབྲེལ་གྲོས་བཞི་ཐོག   འཕྲལ་ཡུལ་གྱི་བྱུས་བདེ་ལ་དམིགས་ནས་སྐྱེ་རྒུ་མདོར་ཕེབས།   ལོ་དེར་གུང་བྲན་སྲིད་གཞུང་ནས་ནང་ཆེན་རྒྱལ་པོ་ཟི་ལིང་དུ་ཤོག་ཟེར་བའི་ཕོ་ཉ་སླེབས་པས།  རྒྱལ་པོ་དང་།  ཉེར་ ལྔའི་དཔོན་མགོ་གང་འཛོམས་བཅས་ཟི་ལིང་དུ་རྡོག་ཐོན་བྱས།   རྨ་ཆུ་ཁར་འབྱོར་བས་དེར་གུང་བྲན་སྲིད་གཞུང་གི་རླངས་འཁོར་བསུ་མར་ཐོན་འདུག་པ་ལྟར་རླངས་འཁོར་དུ་སྡད་དེ་ཟི་ལིང་དུ་ཕེབས།  རྒྱ་བོད་མཐུན་ཆིང་ཐུན་མོང་མཉམ་འབྲེལ་གྱི་གྲོས་གཞིའི་ཐོག་དཔེ་ཅིན་དུ་བྱོན།   ཚོགས་ ཆེན་ཐོག་སྲིད་འཛིན་མོའོ་དང་ཀྲུ་ཏེ་སོགས་ལ་འཕྲད་ཅིང་།  ནང་ཆེན་ས་གནས་ཀྱི་ལོ་རྒྱུས་སྐོར་ནས་བཀའ་མོལ་ཅུང་ཙམ་གནང་།  དེ་ནས་ཐེན་ཅན་དང་།  ཧྲང་ཧེ་སོགས་ལའང་ཕེབས་ནས་རིམ་བཞིན་ཚུར་ནང་ཆེན་དུ་འབྱོར། དེར་བོད་གཞུང་གི་མདོ་སྤྱི་ལྷ་ཀླུ་བ་ཚེ་དབང་རྡོ་རྗེའི་སྐབས་ཡིན་ལ།   གུང་བྲན་དམག་ཁག་གཅིག་དར་མདོ་ནས་རིམ་པར་དཀར་མཛེས།   དར་དགོན།    སྡེ་དགེའི་ཕྱོགས་དང་།    ཁག་གཅིག་ཡུན་ནན་ནས་ས་ཐམ།  རྒྱལ་ཐང་།   ལི་ཐང་།  འབའ་ཕྱོགས་སུ་འབྱོར།   ཁག་གཅིག་ཟི་ལིང་ནས།  སྐྱེ་རྒུ་མདོ།    དེམ་ཆི་ཉེར་ལྔ།   ལྡན་ཁོག་སོགས་ནས་མདོ་སྟོད་ནང་ཆེན་གྱི་མངའ་ཁོངས་སུ་ཡོང་བཞིན་ཡོད།     ལྡན་ཁོག་ཁུལ་བོད་གཞུང་རླུང་འཕྲིན་ལས་ཁུངས་ཐོག་མཚན་འགེབས་བྱས་རྐྱེན་གཞིས་རྩེ་དམག་སྒར་ནས་འཐབ་འཛིངས་ཀྱིས་རུ་དཔོན་སྦུས་སྒང་པ་ཞེས་སྐད་གྲགས་ཅན་དེ་ཡང་དགྲ་ཤོར་བྱུང་བ་སོགས་ཀྱི་སྐབས་སྡེ་དགེ་བཙུན་མོ་གཙོས་རྒྱལ་བསྟན་ལ་ཤ་ཞེན་ཅན་གྱི་དཔོན་ཁག་མང་པོ་དང་།  དར་དགོན་མཁན་པོ་རྩེ་དྲུང་མཐུ་སྟོབས་སོགས་ནས་ད་ལྟ་གུང་དམག་འབྱོར་མ་ཐག་པ་དང་།  ས་མི་རྒྱུས་མངའ་མེད་ཐོག་ཕར་རྒོལ་གནང་ན་ལེགས་ཚུལ་དང་།  སྐྱེ་རྒུ་མདོ་ནས་རྒྱ་དཔོན་ཞིག་གིས་ཀྱང་ཁོ་རང་མགོ་དམག་གུང་བྲན་ལ་ངོ་ལོག་རྒྱག་རྒྱུ་ཡིན་ཚུལ་ནང་ཡིག་རིམ་པར་འབྱོར་བ་བཅས་ལ་བརྟེན་མདོ་སྤྱི་ལྷ་ཀླུས་དགེ་བཤེས་བྱམས་པ་མཐའ་ཡས་རིན་པོ་ཆེའི་དམར་གདུང་དྲུང་གཟན་བརྟག་གནང་བར་ཕས་རྒོལ་དགྲ་བོ་མཐོང་བ་དང་།    དུས་ཚེས་ཀྱང་ཟླ༧པའི་ཚེས་ཤར་ལ་བཟང་ཕེབས་བཅས་རི་ཆེ་དང་།   ནང་ཆེན་ཁུལ་གྱི་དཔོན་རྒན་འགའ་ཤས་དང་གྲོས་མཐུན་གྱིས་སྔོན་ལ་སྐྱེ་རྒུ་མདོར་ཟླ༧པའི་ཚེས༢ཉིན་ཕར་རྒོལ་བྱེད་རྒྱུ་དང་། སེར་ཚ(གསེར་རྩ)ཁུལ་ནས་རྒྱལ་རྩེའི་དམག   རི་ཆེ་ཁུལ་ནས་ཇ་དང་མགོ་དམག     ཀརྨ་ཡུལ་རྫོང་ཁུལ་ནས་སྤོ་བྲག་ཡུལ་དམག   གདོ་རྫོང་གྲུ་ཁ་ནས་གཞིས་རྩེ་ག་དང་འགོ་དམག་བཅས་ནང་དོན་ཕར་རྒོལ་བྱེད་འཆར་འཁོལ་ཏེ་རྒྱལ་ཁབ་ཏུ་རླུང་འཕྲིན་ཐོག་བཀའ་བསྡུར་གནང་།   དུས་སྐབས་དེར་བོད་ཤར་ཕྱོགས་ནས་རིམ་བཞིན་བཙན་འཛུལ་གྱི་འགོ་འཛུགས་བཞིན་ཡོད།   བོད་ཕྱོཊ་ནས་ངོ་རྒོལ་དང་འཐབ་འཁྲུག་ཀྱང་རབ་དང་རིམ་པ་བྱུང་།  རབ་བྱུང་བཅུ་དྲུག་པའི་ལྕགས་ཡོས ༡༩༥༡ལོའི་ཟླ༤པའི་ཚེས༢༦ཉིན་རྒྱ་བོད་བར《 གྲོས་མཐུན་དོན་ཚན་བཅུ་བདུན》  བཞག་ནས།   བོད་བཅིངས་འགྲོལ་གཏོང་བའི་མགོ་བརྩམས་ཤིང་།   བོད་ཀྱི་ས་གནས་སོ་སོར་བོད་རིགས་རང་སྐྱོང་ཁུལ་འཛུགས་རྒྱུའི་གྲ་སྒྲིག་བྱས། ལོ་དེའི་སྤྱི་ཟླ༡ནང་མཚོ་སྔོན་ཞིང་ཆེན་མི་དམངས་སྲིད་གཞུང་ཡུལ་ཤུལ་ཆེད་ལས་སྤྱི་འགོད་ཅེས་པར་བསྒྱུར།  ཟླ༡༢པའི་ཚེས༢༥ཉིན་ཡུལ་ཤུལ་བོད་རིགས་རང་སྐྱོང་ས་ཁུལ་དུ་བསྒྱུར་ཏེ།   མི་དམངས་སྲིད་གཞུང་གསར་དུ་ཚུགས་པ་དྲིལ་བསྒྲགས་བྱས།   ནང་ཆེན་རྒྱལ་པོ་བཀྲ་ཤིས་ཚེ་དབང་སྟོབས་རྒྱལ་ལ་སྐྱེ་རྒུ་མདོ་ནས།      མི་དམངས་ཚོགས་ཆེན་གྱི་ཚོགས་གཙོ་དང་།  རང་སྐྱོང་ཁུལ་གྱི་ཁུལ་གཙོར་འདེམས་བསྐོ་གསལ་བསྒྲགས་བྱས།  ཡུལ་ཤུལ་བོད་རིགས་རང་སྐྱོང་ཁུལ་དབུ་བརྙེས།  (སྤྱི་ལོ༡༩༥༢ ལོའི་ཟླ༢ ཚེས༡༢ ཉིན་རང་སྐྱོང་ས་ཁོངས་བཙུགས་ཤིང་། ༡༩༥༥ལོར་རང་སྐྱོང་ཁུལ་དུ་བསྒྱུར) ནང་ཆེན་གྱི་ས་གནས་སོ་སོ་ཁུལ་དང་རྫོང་རིམ་པར་ཁ་ཕྲལ་དང་། བཅད་བཟུང་བྱས་ཤིང་།  སྤྱི་ལོ༡༩༤༩ནས༡༩༥༣ལོའི་བར་རིམ་བཞིན་ཡུལ་ཤུལ་དང་།   ཁྲི་འདུ།    ནང་ཆེན།   རྫ་སྟོད།  ཆུ་དམར་ལེབ།    འབྲི་སྟོད་བཅས་རྫོང་ཁག་དྲུག་གི་མི་དམངས་སྲིད་གཞུང་རིམ་བཞིན་ཚུགས་ཤིང་།  ས་གནས་སོ་སོའི་དཔོན་པོ་དག་རྫོང་དཔོན་དང་ཤོག་དཔོན་དུ་བསྐོས།   རབ་བྱུང་བཅུ་དྲུག་པའི་ལྕགས་ཡོས་སྤྱི་ལོ༡༩༥༡ལོ་ནས་བཟུང་འབྲོག་ཕྱོགས་ཀྱི་འཚོ་བའི་གནས་ཚད་གཞིར་བཞག་ཐོག་ཚོ་ཁག་བཙུགས་ནས་བྱ་བ་སྣ་ཚོགས་སྤེལ་བས།   “ཕྱུགས་ལས་བསྒྱུར་བཀོད”དང་།   “ཞིང་ལས་གསར་སྤེལ”བྱས་ཏེ་ལོ་འགའི་རིང་ཏང་གི་བྱེད་ཕྱོགས་དང་སྲིད་བྱུས་མང་པོ་དྲིལ་སྒྲོགས་བྱས།  “མི་བགོ་མི་རྩོད།  གྲལ་རིམ་མི་འབྱེད།  ཕྱུགས་བདག་དང་གཡོག་པོ་གཉིས་ཕན་གྱི་སྲིད་ཇུས”ཞེས་པ་གཏན་ལ་ཕབས་ནས།       བོད་ཡུལ་སོ་སོར་གཡོ་ཐབས་སྣ་ཚོགས་ཀྱིས་དབང་བསྒྱུར་བྱེད་པའི་མགོ་བརྩམས། རབ་བྱུང་བཅུ་དྲུག་པའི་ཤིང་ལུག་སྤྱི་ལོ༡༩༥༥ལོ་ནས་བཟུང“རིམ་མཐོའི་མཉམ་ལས་ཁང” ཞེས་པ་དང་།  “མི་དམངས་སྤྱི་ཁག”     “གཞུང་སྒེར་མཉམ་གཉེར་ཕྱུག་ར”སོགས་ལས་འགུལ་སྣ་ཚོགས་ཀྱིས་བཅོས་བསྒྱུར་བྱས་ཤིང་།      རྒྱུ་དངོས་ཐུན་མོང་དུ་བཞག་ནས་བདག་སྐྱོང་བྱེད་པ་དང་།     དབུལ་ཕྱུག་འདྲ་མཉམ་གྱི་རྣམ་པའི་ཐོག་བྱེད་སྒོ་མི་འདྲ་མང་པོ་སྤེལ་ནས།     གྲལ་རིམ་དབྱེ་འབྱེད་དང་དབང་ཆ་གཅིག་སྡུད་ཀྱི་མགོ་ཚུགས། ལྐོག་གཡོ་ངན་ཇུས་ཀྱི་བྱེད་སྟངས་དེ་རིགས་ཀྱིས་རིམ་བཞིན་ཡུལ་སོ་སོའི་དཔོན་པོ་དང་། བླ་ཆེན།    མི་གྲགས་ཁག་ཁུལ་དང་རྫོང་རིམ་པའི་ས་ཁུལ་ལ་འགྲོན་འགུག་དང་།   ཆབ་སྲིད་ཀྱི་འཚོགས་འདུར་འགྲོ་དགོས་པས།     རེ་རེ་བཞིན་ཕྱིར་ཡོང་མེད་པའི་མགྲོན་པོར་གྱུར།   གནད་དོན་དེ་དག་གིས་རྐྱེན་པས་ཁམས་དང་ཨ་མདོའི་ས་ཆ་མང་པོ་ནས་ངོ་རྒོལ་དང་འོས་ལངས་ལྟ་བུའི་གཞི་རྒྱ་ཆེ་བའི་ཟིང་འཁྲུག་ལངས་མགོ་ཚུགས།     རབ་བྱུང་བཅུ་དྲུག་པའི་ས་ཁྱི་སྤྱི་ལོ༡༩༥༨ ལོར་ས་གནས་སོ་སོར་བཅིངས་འགྲོལ་དམག་གིས་སྣེ་ཁྲིད་ཏེ་དྲག་ཤུགས་ཆེན་པོའི་བཙན་གནོན་དཔུང་འཇུག་བྱས་ཏེ་ཨ་མདོ་དང་ཁམས་ཁུལ་གྱི་ས་གནས་སོ་སོ་ནས་འཁྲུགས་བརྩོད་ལངས། མདོ་སྟོད་ནང་ཆེན་གྱི་ནང་སྡེ་ཤོག་ཆེན་བཅོ་བརྒྱད་དང་།   ཕྱི་སྡེ་དེམ་ཆི་ཉེར་ལྔ་གཙོར་བྱས་པའི་དཔོན་མགོ་དང་བླ་སེར་ཡུལ་མི་ཁྲི་ཕྲག་མང་པོ་ཟིང་འཁྲུགས་ཀྱི་ནང་དུ་ཤི་བར་མ་ཟད།    བཙོན་འཇུག་དང་ཁྲིམས་ཆད་བཅད་པའང་ཁྲི་ཚོ་ལས་བརྒལ། ང་བརྒྱད་ལོ་ཞེས་འཇིགས་ཤིང་སྐྱི་གཡའ་བའི་ལོ་རྒྱུས་རིང་མོ་འདི་བྱུང་ངོ་།   ། ང་བརྒྱད་ལོའི་ཟིང་འཁྲུག་སྟེ་གུང་བྲན་གྱི་དྲག་ཤུགས་དང་དམར་གསོད་ཡ་ང་སྤེལ་ཏེ་མདེའུ་དང་། སྒྱོག་མདེའུ།   མེ་སྒྱོག་སོགས་ཀྱི་འོག་ནས་སྲོག་རྟ་ལྔ་ཙམ་ལྷག་མར་ལུས་པའི་ཤི་འཕོ་བརླག་དུམ་གྱི་མི་བུ་ཉམ་ཐག་ཚོར་སླར་ཡང་དེང་རབས་ཅན་བཞི་སྟེ“མགོ་སྦྲ་སྲང་ལམ་ཅན།     རྩ་འཛུགས་དམག་དོན་ཅན།    བྱ་སྤྱོད་དམག་འཐབ་ཅན།    འཚོ་བ་ཐུན་མོང་ཅན”ཞེས་བོད་ཀྱི་གནས་བབ་དང་མི་འཚམས་པའི་བྱ་སྤྱོད་སྤེལ་ཞིང་།  “གོམ་པ་གཅིག་གིས་ནམ་མཁའི་དབྱིངས་སུ་བསྙེགས”ཟེར་ཞིང་། “མཆོང་སྐྱོད་ཆེན་མོ”ཞེས་པ་སོགས་ཀྱི་ལས་འགུལ་མང་པོ་སྤེལ་བས་གྱོང་རྒུད་ཚབ་ཆེན་ཐེབས་ཤིང་།   རིམ་བཞིན་བཀས་བཀོད་རྒྱུད་འཛིན་ལ་ངོ་རྒོལ་བཤུ་གཞོག་དང་།  ཆོས་ལུགས་བཅོས་བསྒྱུར་གྱི་ལས་འགུལ་སྤེལ། སྒེར་གྱི་རྒྱུ་རྫས་དང་། ཅ་ལག་ཡོད་ཚད་གཞུང་བཞེས་བྱས་ཏེ།  “སྤྱི་གཞུང་ཟ་ཁང་ཆེན་མོ”ཟེར་བ་བཙུགས་ནས་ཡོད་ཚད་མཉམ་འདུས་ཀྱིས་ཟ་བ་ལས་སྒེར་སོ་སོའི་རྒྱུ་རྫས་ཁབ་རྩེ་ཙམ་ཡང་ཉར་དབང་མེད།    ༦༠ཐམ་པའི་ལོ་ཡས་མས་སུ“ཟ་མ་སྐལ་ངན་ལོ”འམ“མུ་གེའི་ལོ”ཞེས་གྲགས་པའི་འཇིགས་ཤིང་སྐྱི་གཡའ་བའི་མི་ཡུལ་གྱི་དམྱལ་བ་ལྟ་བུའི་ལོ་རྒྱུས་ཁྲོད་བྱུང་མ་མྱོང་བའི་མུ་གེ་དང་ནད་ཡམ་གྱི་ལོ་ཟླ་ནག་པོ་དེ་བོད་མིའི་མགོ་ཐོག་ཏུ་ཚེས་པར་བྱས་ཤིང་།   ཁམས་ནང་ཆེན་ཕྱོགས་ནས་མི་གྲངས་ཁྲི་ཕྲག་མང་པོ་ལྟོག་ཤི་ཐེབས།    རབ་བྱུང་བཅུ་དྲུག་པའི་མེ་རྟ་སྤྱི་ལོ༡༩༦༦ལོར་རིག་གསར་གྱི་སྲིད་ཇུས་མང་པོ་དྲིལ་བསྒྲགས་བྱས་ཏེ།   རིག་གནས་གསར་རྗེའི་མགོ་བསླངས།   གྲལ་རིམ་དབྱེ་འབྱེད་ཀྱི་འཐབ་རྩོད་ཡ་ང་བ་སྤེལ་ཞིང་།  “བསམ་བློ་རྙིང་བ་དང་།  རིག་གནས་རྙིང་བ།  ཡུལ་སྲོལ་རྙིང་བ།   གོམས་སྲོལ་རྙིང་བ”བཅས་རྙིང་བ་བཞི་རྩ་གཏོར་གཏོང་དགོས་ཟེར་ནས་བླ་ཆེན་དང་མི་གྲགས།  ཕྱུག་བདག་སོགས་ལ་གཤུ་བཞོག་དང་།   “རིགས་བཞིའི་ཞྭ་མོ”ཞེས་པ་ཤོག་བུ་སོགས་ཀྱི་བཟོས་པའི་རྩེ་རིང་པོ་ཅན་ལ་དགག་ཚིག་འདྲ་མིན་བྲིས་ཏེ་མགོ་རུ་བསྐོན་ནས་འཐབ་རྩོད་ཡ་ང་བ་སྤེལ།   རིན་ཐང་བྲལ་བའི་མི་ལོ་སྟོང་ཕྲག་གི་རིག་དངོས་བརྗོད་ལས་འདས་པ་མེད་བརླག་བཏང་ཞིང་།  དགོན་སྡེ་བརྒྱ་ཕྲག་མང་པོར་གཏོར་སྐྱོན་བྱས།  མི་གྲངས་ཁྲི་ཕྲག་མང་པོ་མནར་གཅོད་འོག་ཏུ་འདས་པ་སོགས་མདོར་ན་ལོ་རྒྱུས་ཁྲོད་བྱུང་མ་མྱོང་བའི“རིག་གནས་གསར་རྗེ་ཆེན་མོ”ཞེས་པའི་མུན་ནག་གི་ལོ་རྒྱུས་རིང་མོ་དེ་བྱུང་ཞིང་། རབ་བྱུང་བཅུ་དྲུག་པའི་མེ་འབྲུག་སྤྱི་ལོ༡༩༧༦ལོར“རིག་གནས་གསར་རྗེའི་ལས་འགུལ”མཚམས་བཞག རབ་བྱུང་བཅུ་དྲུག་པའི་མེ་སྦྲུལ་སྤྱི་ལོ༡༩༧༧ལོར་རྒྱ་ནག་ནང་ཁུལ་དུ“བཅོས་བསྒྱུར་སྒོ་འབྱེད” ཅེས་པའི་སྲིད་ཇུས་ལག་ལེན་བྱས་ཏེ་ཐོན་བསྐྱེད་ཅུང་ཟད་ཁྱིམ་ཚང་ལ་ལེན་དུ་བཅུག་ནས་རིམ་བཞིན་སྲིད་ཇུས་ཅུང་ཟད་ཇེ་སློད་དུ་གྱུར། རབ་བྱུང་བཅུ་དྲུག་པའི་ཆུ་ཕག་སྤྱི་ལོ༡༩༨༣ལོར་བོད་ཀྱི་ས་གནས་སོ་སོར“ཞིང་ཕྱུགས་མཉམ་གཉེར”ཞེས་པའི་ཐུན་མོང་གི་ཐོན་སྐྱེད་ཕྱེད་ཙམ་ཁྱིམ་ཚང་སོ་སོར་འགན་གཙང་ལེན་བྱེད་དུ་བཅུགས།    ཡིན་ནའང་ལོ་རེ་བཞིན་ཐོན་སྐྱེད་ཀྱི་བརྒྱ་ཆ་མང་ཆེ་བ་སྲིད་གཞུང་ལ་ཁྲལ་དུ་སྤྲོད་དགོས་ཀྱི་ཡོད།      རབ་བྱུང་བཅུ་བདུན་པའི་ས་འབྲུག་སྤྱི་ལོ༡༩༨༨ལོ་ནས་བཟུང་ཆོས་དད་རང་མོས་དང་།    དགོན་པ་བསྐྱར་བཞེངས།   ས་གནས་སོ་སོའི་རིག་དངོས་སོགས་ལའང་སླར་གསོ་བྱེད་ཆོག་པའི་ཆོག་མཆན་རིམ་བཞིན་ཐོབ་བོ།   ། རབ་བྱུང་བཅུ་དྲུག་པའི་ཆུ་འབྲུག་སྤྱི་ལོ༡༩༥༢ལོ་ནས་བཟུང་ཆོལ་གསུམ་བོད་ཀྱི་ཡུལ་གྲུ་འདི་ཉིད་དུམ་བུ་སོ་སོར་བགོས་ནས་བཅད་བཟུང་བྱས་པ་སྟེ། མདོ་སྟོད་དང་ཁམས་ཀྱི་ས་གནས་སྐོར་ཞིག་ཨ་མདོ་དང་སྡོང་ནས་སི་ཁྲོན་ཞིང་ཆེན་གྱི་ཁོངས་སུ་བསྡུས་ཤིང་།   ཡང་མདོ་སྟོད་ནང་ཆེན་གྱི་ས་ཁུལ་མང་ཆེ་བ་དང་།  ཨ་མདོའི་ས་ཆ་སྐོར་ཞིག་དང་མཉམ་དུ་མཚོ་སྔོན་ཞིང་ཆེན་གྱི་ཁོངས་སུ་བཅད་བཟུང་བྱས་པ་སོགས་མདོར་ན་བོད་ཡུལ་སྟོད་སྨད་བར་གསུམ་དུམ་བུ་སོ་སོར་བགོས་ནས་སིལ་བུར་བཏང་བས་ད་ལྟ་མདོ་སྟོད་མི་ཡི་ཆོལ་ཁ་ཁམས་སྒོམ་སྡེ་ནང་ཆེན་པའི་ཡུལ་གྲུ་དེ་དག་དེང་སང་དུམ་བུ་སོ་སོར་བགོས་ནས་ཁུལ་གཅིག་དང་།  རྫོང་དྲུག  གྲོང་བརྡལ་བཅུ།  ཡུལ་ཚོ་སོ་ལྔ།     སྡེ་དམངས་ཨུ་ཡོན་ལྷན་ཁང་ཉིས་བརྒྱ་ལྔ་བཅུ་ང་བརྒྱད་ཡོད་དོ།   ། དེ་ལྟར་གོང་གི་ནང་ཆེན་རྒྱལ་རབས་ཕྱོགས་བསྡོམས་དང་བཅིངས་འགྲོལ་སྐབས་ཀྱི་ལོ་རྒྱུས་རག་ཙམ་བྲིས་པ་འདིའང་།  གཅིག་ནས་རྒྱལ་རབས་ལོ་རྒྱུས་ལ་མདོར་བསྡུས་པའི་སྒོ་ནས་ལྟ་ཞིབ་བྱེད་པར་ཕན་པ་ཆེ་བའི་སླད་དུ་དང་།     གཉིས་ནས་འདས་པའི་བྱུང་བ་དག་རྗེད་ངས་རྐུན་པོས་ཁྱེར་ནས།    ལོ་རྒྱུས་ཀྱི་ནོར་འཁྲུལ་འབྱུང་སྲིད་པས་གཞོན་རབས་པ་དག་གིས་དུས་ཇི་སྲིད་བར་དུ་ལོ་རྒྱུས་ཀྱི་ནག་ཉེས་དྲན་ཅིང་།   ཁ་ཕྱོགས་མི་ནོར་བའི་གསལ་འདེབས་ཙམ་མོ།   །